Portal GMinfo odbija i ove, kao i prethodne tri godine, novac koji mu je, „stručna“ komisija, a na nalog predsednika opštine Dejana Kovačevića, dodelila na konkursu za sufinansiranje proizvodnje medijskog sadržaja od javnog interesa, i zahteva od predsednika opštine i svakog od 49 odbornika ponaosob, da taj novac rebalansom preusmere za potrebe narodne kuhinje Crvenog krsta u gradu, ili Fondacije „Podrži život“ Sergeja Trifunovića za lečenje bolesne dece.\nGMinfo je, odlukom komisije sastavljene od predstavnika provladinih i nereprezentativnih novinarskih udruženja Comnet i PROUNS, dobio 250 000 dinara. Za razliku od portala GMinfo, mediji povezani sa nedavno formiranom lokalnom televizijom, u vlasništvu grupacije Info 24 i njenog kontroverznog vlasnika Zorana Majdaka kome se sudi pred sudom za organizovani kriminal, dobili su 11.850.000 dinara, od ukupno 15 miliona raspodeljenih na konkursu.\nGMinfo je, odričući se novca dodeljenog na konkursima od 2017. do ove godine u opštinsku kasu „vratio“ ukupno 930.000 dinara. Iako smo svaki put zahtevali da nam se objasni gde je taj novac završio, jasan odgovor osim da se vraća u budžet, nikada nismo dobili.\nGMinfo Gornji Milanovac Projektno sufinansiranje medija\n← Državni mediji u Mađarskoj dobili direktive o temama o kojima treba da ćute\nDPS: Šešelj na televiziji pozvao na ubistvo i linč Mila Đukanovića →


Advokat: Informacija da je Kuraku produžen pasoš iz diplomatskih izvora\nVesti Autor:Beta, FoNet09. sep. 202017:12 > 19:39\n„Moja informacija je iz diplomatskih izvora, nisam je izmislio“, rekao je Ružić za agenciju Beta.\nRužić je, odgovarajući MUP-u, postavio kontrapitanje: „Šta je MUP do sada preduzeo na lociranju i hapšenju Kuraka“.\nGostujući u jučerašnjoj emisiji RTS, Ružić je rekao i da to što je Kuraku produžen pasoš znači da je „pod zaštitom“.\nPredsednik Komisije za istraživanje ubistava novinara, Veran Matić, u istoj emisiji RTS-a je rekao da je iz svih komunikacija koje je imao, zaključio da za Kurakom nije bilo „ciljane potrage“, a „svi znamo otprilike gde se on nalazi, znaju i organi“.\nIz optužnice i medija potiču saznanja da je Kurak koji je u bekstvu i sudi mu se u odsustvu, otišao u Afriku, gde se, kako se pisalo, „posvetio organizovanju lova na krupnu divljač“.\nMiroslav KurakpasošSlavko ĆuruvijaSlobodan Ružić


14. takmičenje slepih i slabovidih Srbije u recitovanju “Kaži ali lepo” – Savez slepih Srbije\nPublished by savez-slepih at April 20, 2022\nU cilju afirmacije slepih i slabovidih osoba Savez slepih Srbije je 20. aprila 2022. godine organizovao 14. takmičenje slepih i slabovidih Srbije u recitovanju „Kaži, ali lepo“. Takmičenje je održano uz podršku Ministarstva za rad, zapošljavanje, boračka i socijalna pitanja, Ministarstva kulture i informisanja i društveno odgovornih kompanija „Bambi koncern“, „Swisslion Takovo“ i „PGP RTS-a“.\nNa takmičenju su učestovale slepe i slabovide osobe iz cele Srbije koje imaju dara za recitovanje, ali brojni učesnici su podjednako ovom prilikom predstavili i svoje poetsko umeće kao autori pesama koje recituju. Takmičari svih uzrasta nastupali su u okviru tri kategorije: do 11 godina, od 11-18 godina i preko 18 godina. Svi takmičari su recitovali po dve pesme, s tim da je jedna bila delo slepog autora. Recitovanje je ocenjivao tročlani stručni žiri u sastavu: književnici Aleksandar Janjušević i Aleksandra Ljubisavljević i novinarka Ružica Zorkić.\nU kategoriji dece uzrasta do 11 godina prvo mesto je osvojila Teodora Stjepović učenica IV razreda osnovne škole iz Sivca, dok je drugi bio Luka Dimković, učenik V razreda osnovne škole „Đura Jakšić“ iz Beograda. U kategoriji tinejdžera drugo mesto je osvojio , Lazar Matić učenik srednje škole za učenike oštećenog vida “Veljko Ramadanović”,a prva je bila Ivana Đorđević, učenica Škole za učenike oštećenog vida „Veljko RAMADANOVIĆ“.\nU kategoriji recitatora preko 18 godina prva je bila, Aleksandra Živanović iz Smedereva a drugo mesto je osvojila Biljana Krstić iz Beograda.\nPosebno su pohvaljeni Zora Ivančević iz Kule i Katica Bakajić iz Subotice kao najstariji učesnici.\nOrganizator je dodelio nagrade najboljima u sve tri kategorije, a svi učesnici su dobili i prigodne poklone.\nSavez slepih Srbije će i ubuduće nastojati da organizuje ovakve i slične manifestacije koje doprinose većoj društvenoj aktivnosti i podsticaju stvaralaštva slepih i slabovidih osoba u Srbiji.


ZEMUNSKI VINSKI TRG 02-03.JUL 2016. - Vinopedia\nZEMUNSKI VINSKI TRG 02-03.JUL 2016.\nZemunski vinski trg i ove godine, 2. i 3. jula 2016. godine (u subotu i nedelju) od 18 do 23 časa, se po četvrti put održava na Velikom trgu u Zemunu, trgu pijaci, u prelepom ambijentu ispred fontane u organizaciji Srpskog vina i Beogradskih pijaca.\nOva vinska manifestacija polako postaje tradicija koja upotpunjuje turističku ponudu Zemuna i Beograda. Zemunski vinski trg je podržan od strane Grada Beograda, Sekretarijata za privredu, Turističke organizacije Beograda, GO Zemun i Udruženja vinara i vinogradara Srbije-VIVIS.\nNa manifestaciji se svakog prvog vikenda u julu mesecu, zemunskoj i beogradskoj vinskoj publici i ljubiteljima dobre srpske voćne kapljice, na besplatnoj degustaciji predstavi dvadesetak vinarija i nekoliko destilerija sa svojim vinima i rakijama.\nOsim u degustaciji vina i rakije, posetioci će moći obe večeri od 19 časova da uživaju i u narodnoj muzici i pesmi u izvođenju grupe “Teodulija” i “Ćiribu ćiriba”.


Najpoznatija krema “plava Nivea” je dobra, ali vam niko nije rekao SLJEDEĆE!! – Sve Za Vas\nNajpoznatija krema “plava Nivea” je dobra, ali vam niko nije rekao SLJEDEĆE!!\nProtiv starenja Objavite rat borama uz pomoć Nivea kreme! Mažite kremu pre spavanja na područja na kojima ste primetili da se razvijaju bore i ubrzo ćete primetiti razliku!\nNeverovatno je na koliko načina možete da iskoristite malu kutijicu ove kreme. Uštedećete novac i nećete morati da nosite sa sobom gomilu skupih preparata za negu – savršeno rešenje za mnoge probleme može vam stati u džep


Author Topic: Događaji u Venecueli (Read 60629 times)\n« Reply #450 on: September 25, 2019, 06:51:16 am »\n"Treba nam veća podrška Evrope da svrgnemo Madura"\nOpoziciji u Venecueli treba veća podršku Evrope u pokušaju zbacivanja socijalističkog predsjednika Nicolasa Madura sa vlasti, rekao je opozicionar.\nOn je optužio vladu da koristi evropski financijski sistem kako bi izbegla američke sankcije, prenosi Index.hr. Opozicija i SAD smatraju prevarom ponovni izbor Madura 2018. i smatraju ga odgovornim za ekonomsku i političku krizu.\nU ponedjeljak su latinoameričke zemlje dogovorile nametnuti sankcije članovima Madurove vlade na marginama zasedanja Generalne skupštine UN-a.\n"Ceo svet treba da osudi Madura, ali prvenstveno Evropa", rekao je u Njujorku Karlos Vekio, američki predstavnik opozcionog vođe Huana Gvaida.\n"Madurov režim zaobilazi američke sankcije preko Evrope", upozorio je on.\nMaduro, koji naziva Gvaida američkom marionetom koji ga pokušava zbaciti državnim udarom, međutim i dalje ima priznanje Generalne skupštine UN-a.\n« Reply #451 on: September 25, 2019, 05:58:37 pm »\nMaduro kod Putina\nRuski predsednik Vladimir Putin izjavio je danas da Moskva podržava sve legitimne organe vlasti u Venecueli, uključujući instituciju predsednika.\n"Poseta Rusiji jača (naš) savez, bilateralnu saradnju i doprinosi sveobuhvatnom razvoju naših naroda. Ovo je prijateljski odnos pun poštovanja koji smo gradili tokom poslednjih 20 godina, a došao je najbolji trenutak za njegovo učvršćivanje. Živela Venecuela, živela Rusija", napisao je Maduro na svom Tviter nalogu, preneo je TASS.\n« Reply #452 on: September 26, 2019, 08:04:44 am »\nB. Vlahović 25. septembar 2019.\n- Dokazali smo da zajedno sa Rusijom možemo prevladati sve poteškoće. Nastavljamo saradnju u svim oblastima od energetike, do zdravstva i trgovine prehrambenim proizvodaima - kazao je Maduro. Putin je ohrabrio Madura i kazao da mu je drago što nastavljaju lične kontakte.\n- Kad se zna u pod kakvom je blokadom Venecuela naša saradnja bi se mogla nazvati i humanitarnom - kazao je Putin. Ovoga puta Rusija šalje u Venecuelu poljoprivredne proizvode i lekove. Putin je dodao i da će Rusija u bližoj budućnosti dostaviti Venecueli milion i po doza vakcine protiv gripa. Ruski lider je istakao da Rusija nastavlja da realizuje svoje objekte u Venecueli. Do sada je u ekonomiju te zemlje investirano četiri milijarde dolara.\n« Reply #453 on: September 26, 2019, 02:59:06 pm »\nVojna saradnja Rusije i Venecuele se nastavlja\nPredsednici Rusije i Venecuele Vladimir Putin i Nikolas Maduro razgovarali su u Moskvi o vojnoj i tehničkoj saradnju, kao i o mogućim novim kreditima Karakasu.\n"Vojna i tehnička saradnja se nastavljaju. Ta pitanja su bila tema sastanka" juče u Moskvi, potvrdio je portparol Kremlja Dmitrij Peskov, a prenosi TAS.\nMeđutim, Peskov nije odgovorio na pitanje da li se razgovaralo o mogućnosti da se Karakasu daju dodatni krediti.\nKako se navodi, on je ponovio da je Rusija ranije tu zemlju snabdevala opremom za specijalne snage i vojsku, kojoj je sada potrebno održavanje i generalni remont.\n"Zbog toga se nastavlja zajednicki rad da bi se ispunile obaveze koje ruska strana ima kao dobavljač ove specijalne opreme", dodao je.\nNa pitanje da li su predsednici razgovarali o finansijskoj i ekonomskoj pomoći Venecueli, Peskov je rekao da "Rusija pruža pomoć Venecueli, u različitim oblicima, kao i da će se ta saradnja nastaviti".\n« Reply #454 on: September 27, 2019, 04:58:23 pm »\nEU uvodi sankcije još sedmorici zvaničnika Venecuele\nEvropska unija uvela je sankcije sedmorici članova bezbednosnih i obaveštajnih služba Venecuele zbog sumnje da su umešani u torturu i kršenje ljudskih prava.\nEU navodi da su četiri od sedam pripadnika službi kojima preti zamrzavanje imovine i zabrana putovanja, povezana sa smrću kapetana Rafaela Akoste Areavlja, mornaričkog oficira koji je navodno bio izložen mučenju u zatvoru u Venecueli.\nSada se na listi sankcija EU zbog krize u Venecueli nalazi ukupno 25 osoba, prenosi AP.\nŠefica spoljne politike EU Federika Mogerini kaže da je "regionalni uticaj krize bez presedana i da postoje ozbiljni rizici po bezbednost u regionu".\nOna je rekla da je EU spremna da proširi sankcije kako bi ohrabrila političku tranziciju i održavanje predsedničkih izbora, ali da se one mogu i smanjiti ako se načini napredak.\n« Reply #455 on: September 27, 2019, 07:43:36 pm »\nTakozvano ohrabrivanje opozicije jest mešanje u unutrašnje poslove suverene države, gospođo Mogerini!!\n« Reply #456 on: September 28, 2019, 02:05:35 pm »\n« Reply #457 on: September 28, 2019, 03:00:13 pm »\n"Čvrsti dokazi" o gerilcima u Venecueli - ipak lažne informacije\nKolumbijski predsednik Ivan Duke predao je generalnom sekretaru UN dosije s "dokazima" o prisustvu gerilaca iz Armije nacionalnog oslobodjenja u Venecueli.\nIpak, pokazalo se da su za najmanje dve fotografije date lažne informacije, kaže Radio Slobodna Evropa.\n« Reply #458 on: September 28, 2019, 08:08:56 pm »\nНе би ме изненадило да Венецуела даје сада већу подршку герилцима у Колумбији... Што је Колумбијска влада тражила то је изгледа и добила...\n« Reply #459 on: October 03, 2019, 08:34:29 am »\nVenecuela je zatražila da Savet bezbednosti UN potvrdi da SAD i 10 drugih zemalja nemaju ovlašćenje da upotrebe silu protiv Karakasa.\nVenecuela to traži na osnovu Ugovora o međuameričkoj recipročnoj pomoći.\n« Reply #460 on: October 05, 2019, 05:51:54 am »\n"Voleo bih da kažem nekoliko reči o Venecueli. Verujem da je rešavanje unutrašnjih problema, koji mogu da postoje u bilo kojoj zemlji i koji ne predstavljaju ništa neobično, u iskljucivoj nadležnosti Venecuelanaca i da ono mora da bude obavljeno kroz razgovore u strogom skladu sa njihovim ustavom", rekao je Medvedev. Ruski premijer, kojem je u Havani uručen počasni doktorat Fakulteta političkih nauka, rekao je i da je gotovo 70 odsto zemalja u svetu pogođeno rezličitim oblicima sankcija, preneo je Tass.\n"Takve restriktivne mere, ne samo da predstavljaju kaznu za vlade koje slede nezavisnu politiku i za one koji donose odluke, već, pre svega ,način da se meša u unutrašnje poslove pojedinih zemalja", kazao je Medvedev. On je upozorio da je glavni problem sankcija to što ograničavaju prava i slobode građana koji žive u zemljama pogođenim tim merama.\n« Reply #461 on: October 13, 2019, 07:26:46 am »\nNovoizabrani predsednik Gvatemale Alehandro Djamatei osudio je zabranu ulaska u Venecuelu.\nOn je trebalo da se sastane sa liderom opozicije Huanom Gvaidom koji se sam proglasio za privremenog predsednika Venecuele.\n"Nisu nas pustili da uđemo u Venecuelu. Ispratili su nas do vrata aviona", rekao je Djamatei koji je u avgustu izabran za predsednika Gvatemale, ali na dužnost zvanično stupa u januaru 2020. godine.\nDjamatei i budući premijer Pedro Brolo, koji je bio s predsednikom, morali su da se vrate u Panamu odakle su došli u Venecuelu.\n"Imamo poruku predsedniku Gvaidu. Mi smo sa vama, iako nismo mogli da dođemo", rekao je Djamatei koji će na mesto predsednika Gvatemale naslediti Džimija Moralesa.\n« Reply #462 on: October 18, 2019, 09:57:35 am »\nVenecuela je izabrana za članicu Saveta za ljudska prava Ujedinjenih nacija.\nIzabrana je uprkos lobiranju SAD-a, udruženja za ljudska prava i iznenadnom ulasku Kostarike u takmičenje za mesto u tom Savetu, javio je Rojters.\n"Jednostavno je nesavesno da oni koji su toliko prekršili ljudska prava, poput režima Madura u Venecueli mogu da imaju ulogu u Savetu. Neću se zalagati za to, a ne bi trebalo ni UN", izjavila je nakon glasanja američka ambasadorka pri UN Keli Kraft.\n« Reply #463 on: October 21, 2019, 05:25:18 pm »\n« Reply #464 on: October 26, 2019, 09:48:09 am »\nVozači u Venecueli već dugo uživaju u najjeftinijem benzinu na svetu, jer je toliko subvencionisan da pun rezervoar, a s obzirom na visoku inflaciju, staje samo mali deo američkog penija, ali je ekonomija te zemlje zapala u takvu krizu da se gorivo sada plaća s malo hrane, čokoladicom ili samo cigaretom, piše AP.\nTrampa na benzinskim pumpama je počela usled hiperinflacije, zbog koje je nacionalna valuta, bolivar, postala toliko bezvredna da niko neće da je primi. Bez novca u novčaniku, vozači često na pumpama daju vreću pitrinča, ulje ili bilo koji drugi proizvod u zamenu za benzin, prenosi Tanjug.\nBenzin je toliko jeftin da radnici na pumpama i ne znaju koliko košta, pa vozači praznih džepova često prođu ne plativši ništa. Sistem trampe, koji možda izaziva zavist siromašnih vozača iz drugih zemalja, ipak je samo još jedan simptom haosa u Venecueli.\nJužnoamerička država sa oko 30 miliona stanovnika zapala je u sve dublju političku i ekonomsku krizu.\nLjudi žive s jezivim osećajem da bilo šta, od nasilnih uličnih protesta, do masovnih nestanaka struje, može da od njihovih života napravi haos u svakom trenutku, navodi AP. Više od četiri miliona Venecuelanaca napustilo je zemlju poslednjih godina, bežeći od niskih plata, loše zdravstvene zaštite, osnovnih javnih usluga i bezbednosne situacije.\nMeđunarodni monetarni fond predviđa da bi inflacija u Venecueli ove godine mogla da dostigne neverovatnih 200.000 odsto. Venecuela je prošle godine izbrisala pet nula sa svoje vlaute u neuspešnom pokušaju da održi korak sa inflacijom, ali su visoke cene progutale nove apoene. Najmanja novčanica u opticaju, 50 bolivara, vredi oko četvrtine američkog penija.\nGradski autobusi, pa čak ni banke ne primaju tu novčanicu, navodeći da bi bio potreban debeo svežanj novčanica za plaćanje čak i najskromnijih proizvoda, tako da to ne bi bilo vredno muke.\nNajveća novčanica, 50.000 bolivara, vredi dva i po američka dolara.\nVenecuela, koja ima najveće svetske rezerve nafte, nekada je bila bogata, ali je ekonomija doživela sunovrat zbog, kako kažu kritičari, dve decenije korupcije i lošeg upravljanja pod socijalističkom vlašću. Vladavinu predsednika Nikolasa Madura osporava lider opozicije Huan Gvaido, koga podržavaju SAD i još 50 zemalja, tvrdeći da je Madurov reizbor 2018. godine neregularan.\nCene benzina su izuzetno ozbiljna tema u Venecueli.\nOko 300 ljudi poginulo je 1989. godine tokom nereda koji su izbili nakon što je tadašnji predsednik Karlos Andres Peres naredio malo povećanje cena goriva.\nTokom ekonomske krize, Maduro nije značajno povećavao cene benzina, a verovatno će se i dalje držati te strategije nakon što je nedavno predsednik Ekvadora Lenin Moreno zbog nasilnih protesta bio pinuđen da odustane od plana da ukine subvencije za gorivo.\nMaduro je priznao da državna naftna kompanija PDVSA godišnje gubi milijarde dolara zbog razlike između cene benzina i troškova proizvodnje.\nU glavnom gradu Karakasu do sad nije bilo nestašica benzina i kilometarskih redova na pumpama kao u drugim delovima zemlje, gde ljudi čekaju i po nekoliko dana da bi došli do pumpe.\nZvaničnici tvrde da do nestašica dolazi zbog američkih sankcija protiv PDVSA.


Srbija nece da se opredeli\nM. K.\t 3. novembra 2016. 19:10\nUticaj Rusije na balkanske države je tema kojom se nemački mediji bave sve češće, piše danas Dojče vele, a ono što im je posebno interesantno jesu zajednicka vojna vežba Rusije, Srbije i Belorusije kod Beograda i hapšenja u Crnoj Gori i Srbiji.\n“Više od puke vežbe” – naslov je teksta koji je list “Zidojce cajtung” objavio o tome kako „ruski uticaj na Balkanu prevazilazi propagandu.\n“Bliskost sa Moskvom otežava kretanje Srbije ka EU. Zadatak 150 ruskih padobranaca i još 550 ruskih, srpskih i beloruskih vojnika, vrlo je jasan: u okviru vežbe „Slovensko bratstvo”, oni treba da treniraju napad na „teroristicki kamp”, navodi se u tekstu.\nNavodi se i da je politički kontakt intenzivan, kao i da je prošle nedelje je koordinator tajnih službi Nikolaj Patrušev, jedan od najbližih saradnika predsednika Vladimira Putina, proveo dva dana u Beogradu sa zvaničnim ciljem da pripremi memorandum o saradnji srpske i ruske tajne službe.\nAutor teksta Florijan Hasel piše da su „moskovske inicijative kontraofanziva pokušaju EU da jače obaveže Srbiju za svoju politiku”.\nKako prenosi DW, Srbija je kandidat za EU i trebalo bi da postane član vec 2020. a to je cilj od koga najverovatnije neće biti ništa.\nPrema beogradskim izveštajima, neke zemlje EU blokiraju nastavak pregovora sa Srbijom – ne samo zbog nerazjašnjenog odnosa Beograda sa Moskvom, ali i zbog toga.\n„Rusija se trudi ne samo da u Srbiji zadrži ili povrati stari uticaj”, navodi DW.\nU Bugarskoj – članici Evropske unije – Rusija dominira velikim delovima privrede i politike. U BiH predsednik Putin podržava predsednika Republike Srpske Milorada Dodika koji se protivi srastanju krhke države. I u Letoniji, Mađarskoj ili Slovačkoj, Moskva pokušava da ojača svoj uticaj i oslabi uticaj EU, kako to dokumentuje novi izveštaj Centra za proucavanje demokratije u Sofiji (CSD) i centra za strateške studije (CSIS) u Vašingtonu.\nU tekstu se dalje navodi i da je Crna Gora donedavno bila pod jakim uticajem Rusije – „dok se premijer Milo Đukanovic nije okrenuo EU i NATO, tako da ga je NATO vec pozvao u clanstvo”.\n„Ove nedelje, u Crnoj Gori nešto manje od 700 vojnika NATO izvodi vežbu reagovanja na poplave i hemijske nesrece, istovremeno sa manevrima Srba i Rusa kod Beograda. Moguće je da Moskva nece ostati samo pri vojnim vežbama.”\nNakon podsecanja na hapšenje dvadeset lica koja su u Crnoj Gori osumnjicena „da su htela da pucaju u masu pred parlamentom i instaliraju vladu blisku Moskvi” i na hapšenje u Beogradu osoba koje su „zajedno sa saucesnicima u Crnoj Gori pripremali ilegale aktivnosti u toj zemlji”, Hasel zaključuje da je jedan od razloga za „rvanje oko uticaja na Balkanu i u tome što Srbija, najveca država nastala na tlu bivše Jugoslavije i zemlja sa kljucnom pozicijom ne samo kada je rec o talasu izbeglica iz 2015, nece da se jasno politicki opredeli.\n“Srbija jeste kandidat za EU (od kraja 2013), ali pregovori uopšte ne napreduju. Srbija neće ni da se odrekne svog uticaja na Kosovu, ni da se spoljnopolitički postavi protiv Moskve: pošto najveci deo gasa i benzina dobija od Rusije, a mnogi Srbi Ruse smatraju slovenskom bracom, to politički nije jednostavno.”\nInternet-portal NTV piše: „To što Srbija i Rusija održavaju zajednicku vojnu vežbu, ne iznenaduje nikoga ko poznaje istoriju te dve zemlje. Pravoslavna vera već stolećima povezuje Ruse i Srbe. Ali, Srbija želi i u EU a ona trenutno nije u dobrim odnosima sa Rusijom. Tu se otvara sukob. Iz Brisela je stigla kritika manevara u kojima ucestvuje i Belorusija. Kao i zahtev da se Beograd prikljuci sankcijama protiv Rusije”.\nTo je naravno protivno srpskim uverenjima, piše portal, citirajući šefa diplomatije Ivicu Dacicća da će Srbije sarađivati sa kim hoće i da njegova zemlja nikoga neće pitati za dozvolu.\nopredeljenje Srbijerusijaevropska unijaštampa\nStivi Vonder, američki muzičar\t(rođen 1950)


Početak/Politika/Niška skupština sutra zaseda poslednji put u 2021. godini\nSkupština grada Niša sutra će zasedati poslednji put u ovoj godini, a na dnevnom redu će se naći pre svega programi rada javnih gradskih preduzeća i ustanova za 2021. godinu. Na dnevnom redu sutrašnjeg 19. po redu zasedanja je predlog odluke o izmenama budžeta grada Niša za 2021. godinu.\nRad niške Skupštine u ovoj godini obeležilo je svakako to što nije prihvaćen ni jedan predlog opozicionih odbornika za proširenje dnevnog reda. Predsednik niške Skupštine Boban Džunić (SNS) je za neprihvatanje predloga opozicionih odbornika navodio najrazličitije proceduralne razloge poput onih da je predlogu za proširenje dnevnom reda unet pogrešan datum, da je predlog upućen nepostojećoj službi i slično. Odbornici opozicione odborničke grupe „Niš, moj grad“ su izmedju ostalog predlagali da Skupština grada donese odluku o osnivanju anketne komisije koja će ispitati dodelu socijalnih stanova u ulici Majakovaskog, kao i da kancelarija za lokalni ekonomski razvoj podnese izveštaj o radu za 2021. godinu. Odobrnici pomenute odborničke grupe su dva puta predlagali da se dnevni red proširi usvajanjem izveštaja o rekonstrukciji centralnog gradskog trga i mosta kod Tvrdjave, ali su oba puta njihovi predlozi odbijeni iz proceduralnih razloga.\nPretposlednje zasedanje niškog parlamenta, održano prošlog četvrtka, ostaće upamćeno po tome što je prvi put od konstituisanja Skupštine grada Niša u aktuelnom sazivu jedan odbornik Srpske napredne stranke bio protiv onoga za šta je glasala vladajuća većina. Odbornik Dragan Svetozarević glasao je protiv usvajanja bužeta za 2022. godinu zbog smanjenja para za sportske klubove sa ovogodišnjih 200 miliona na 148 miliona dinara. Gradonačelnica Niša Dragana Sotirovski ocenila je odbornik SNS-a ima pravo da glasa protiv odluke o budžetu, ali je izrazila žaljenje što je, kako je kazala, pročitao tekst koji nije njegov.\n„Ja potpuno razumem gospodina Svetozarevića pošto je sportista. Žao mi je samo što neće da glasa za budžet jer je on ipak na listi SNS. Naravno, kod nas ne postoji jednoumlje i svako može da kaže i da izadje za govornicu, ali žao mi je samo što je čitao tekst verovatno ne njegov. Prepoznajem rukopise sportskih novinara“, izjavila je Sotirovski. Svetozarević, odbojkaški trener po profesiji, negirao je da je na zasedanju pročitao tekst koji je neko drugi pisao i rekao da ga je napisao „svojim prstima i na svom kompjuteru“


Čanak: Maksimalan fokus, Vršac zna da kazni greške - SPORTSKI ŽURNAL\nTrener košarkaša Partizana Nenad Čanak izjavio je danas da crno-beli prihvataju ulogu favorita protiv Vršca, ali da moraju biti fokusirani jer rival zna da kazni greške\n- Želimo da protiv Vršca zabeležimo novu pobedu i svesni smo uloge favorita u sutrašnjoj utakmici, a da bismo tu ulogu pretočili u pozitivan rezultat, moramo ostati fokusirani tokom čitavog meča. Vršac je u poslednja dva kola zabeležio dve ubedljive pobede, a u Beograd dolaze rasterećeni i spremni da kazne svaku našu grešku - izjavio je Čanak za klupski sajt.\nCentar Partizana Đorđe Gagić saglasan je sa trenerom da crno-beli moraju biti oprezni i naveo da su ovakve utakmice prilika za dizanje forme pre završnicu takmičenja.\n- Ne smemo da dozvolimo prazne minute, već moramo da radimo i podigemo formu da bi u plej-ofu bili na svom maksimumu. Vršac je ekipa koja će sigurno da iskoristi svaku priliku da nas kazni ukoliko im za to damo šansu. Zato moramo biti oprezni i maksimalno angažovani od početka do kraja - rekao je Gagić.\nPartizan je lider grupe A sa maksimalnim učinkom iz prva tri kola, dok Vršac ima pobedu manje.\nUtakmica 4. kola Superlige između Partizana i Vršca igra se sutra od 19 sati u beogradskoj hali "Aleksandar Nikolić".


SAD sankcionisale korumpirane činioce u BiH\nARHIVA - Milan Tegeltija na vanrednoj sednici Visokog sudskog i tužilačkog veća u Sarajevu, 23. maja 2019. godine (Foto: VOA)\nStejt department je u januaru javno označio bivšeg predsjednika Visokog sudskog i tužilačkog veća Bosne i Hercegovine Milana Tegeltiju i predsednika Pokreta za demokratsku akciju (PDA) i poslanika u Parlamentarnoj skupštini Mirsada Kukića zbog njihove umešanosti u značajnu korupciju.\nOve oznake čine Tegeltiju i Kukića nepodobnim za ulazak u Sjedinjene Države. Njihovo delovanje je podrilo vladavinu prava, veru javnosti u demokratske institucije i javne procese njihove vlasti, te mir i prosperitet za građane Bosne i Hercegovine. Imenovanja Kukića i Tegeltije su izvršena u skladu sa Zakonom o izdvajanjima sredstava za Stejt department, inostrane operacije i srodne programe iz 2021. godine.\nIma razloga da se veruje da je Tegeltija u svom službenom svojstvu predsjednika Visokog sudskog i tužilačkog veća koristio svoj politički uticaj i moć da izvuče korist u zamenu za mešanje u rad sudskih organa. Osim toga, manipulisao je imenovanjima sudija i drugim javnih funkcionera.\nU svom službenom svojstvu upravnika javnog rudnika Banovići, Kukić je prisvajao javna sredstva za ličnu korist, a kao poslanik u Parlamentarnoj skupštini mešao se u odluke o zapošljavanju i imenovanju da bi imao političku korist.\nPored Tegeltije i Kukića, Stejt department je označio i Tegeltijinu suprugu Tijanu Tegeltiju.\nVlada SAD preduzela je akciju i protiv Milorada Dodika, člana Predsedništva Bosne i Hercegovine, kao odgovor na njegovu koruptivnu aktivnost i destabilizujuće delovanje. Kancelarija za kontrolu strane imovine Sekretarijata za finansije, ili OFAC, uvela je ekonomske sankcije Dodiku, kao i mediju pod njegovom kontrolom, u skladu sa Izvršnom naredbom 14033. Alternativna Televizija d.o.o. Banja Luka, u privatnom je vlasništvu kompanije koja je usko povezana sa Dodikovom porodicom. Međutim, sam Dodik vrši ličnu kontrolu nad ATV-om iza kulisa, poput zahteva da lično odobrava medijske izveštaje vezane za politički osetljive teme.\nOve akcije reafirmišu posvećenost SAD suverenitetu i teritorijalnom integritetu Bosne i Hercegovine, vladavini prava i demokratskim institucijama i boljoj budućnosti njenih građana. Vlada SAD će nastaviti da koristi sva odgovarajuća sredstva za rešavanje korupcije i nestabilnosti na Balkanu.\nDržavni sekretar Entoni Blinken naveo je u svom saopštenju da će SAD „nastaviti da koriste odgovarajuće mehanizme za promovisanje odgovornosti aktera širom regiona i globalno“.\nNajveći izazov našeg vremena\nBajden: Korupcija je pretnja bezbednosti


Underground - Sky apartmani - Beograd\nSky apartmani vas vode ispod zemlje na najbolji provod u Beogradu u kultni klub Anderground, i to sa VIP statusom. Neka vaš celokupni boravak u prestonici Srbije i noćnog života regiona bude na najvišem nivou, od smeštaja do tretmana u izasku. Uz specijalne pogodnosti za rezervacije koje nude Sky apartmani osigurajte najbolji provod u životu četvrtkom, petkom i subotom uz razne muzičke žanrove.\nZaboravite na čekanje u redu za ulazak, hostese će vas sprovesti do vašeg separea na najboljem mestu u klubu, a nećete imati ni potrebu da se gurate kako biste došli do pića, flaša žestine će vas dočekati na stolu, dok će vam konobari uvek biti na usluzi. Preko Sky Apartmana ćete obezbediti legendaran provod u legendarnom beogradskom klubu, mi ćemo sve obaviti, vama ostaje samo da se opustite i provedete.\nPREDSTAVE NA BELEFU 2018\nSajmovi u Beogradu u drugoj polovini 2018\nRicardo Villalobos na Kalemegdanu 15. juna


Iran kreirao novi antivirusni program – inmedia.ba\nIran kreirao novi antivirusni program\n5 Juna, 2012 18:24\nIranska vlada tvrdi da je proizvela program za uništavanje novog virusa koji hara kompjuterima na Bliskom istoku.\nNovi virus koji krade podatke pojavio se u kompjuterima u Iranu i okolnim zemljama. Koordinacioni centar iranskog Tima za hitno reagovanje na kompjuterske viruse saopštio je danas da njegov antivirusni program može da identifikuje i uništava špijunski virus koji je dan ranije otkrila jedna ruska kompanija za kompjutersku bezbijednost. Pomenuti centar nije saopštio da li je virus počinio neku štetu u Iranu.\nU odvojenom izvještaju, mađarska Laboratorija za kriptografiju i bezbjednost kompjuterskih sistema imenovala je taj virus kao „skajvajper“, dodajući da su i neki mađarski kompjuteri zaraženi.\nVirus djeluje tako što kopira fajlove i aktivira kompjuterske mikrofone da snimaju razgovore, koje onda preko niza servera šalje ka sopstvenom izvoru. Za sada niko nije preuzeo odgovornost za te napade.\nPotpredsjednik izraelske vlade Moše Jalon rekao je da su kompjuterski virusi kao ovaj „razumljivo“ oružje za svaku državu koja nastoji da spriječi opasnost od toga da Iran stekne nuklearno naoružanje. On je dodao da je Izrael „tehnološki bogata“ nacija čija sredstva „otvaraju razne mogućnosti“.\nŠef katedre za nauku, tehnologiju i bezbjednost, na Univerzitetu u Tel Avivu, Isak Ben-Izrael, rekao je da je virus po svemu sudeći potekao od neke vlade koja ima dovoljno novca da investira u prikupljanje obavještajnih podataka na Bliskom istoku, dodajući da takve mogućnosti ima 60 do 70 zemalja. On je dodao kako sumnja da je za virus „flejm“ odgovorna izraelska vlada jer su i njeni kompjuteri zaraženi istim virusom.\nKamiondžiji pola lica zbog sunca ostarilo 20 godina


DELTA HOLDING u 2021. ostvario prihod od 618,8 miliona evra NOVA zgrada Delta Auta, antifrost vetrenjače, start ANANASA… – Plodna Zemlja\nKompanija Delta Holding ostvarila je u 2021. prihode u vrednosti 618,8 miliona evra, što predstavlja rast od 22,3% u odnosu na godinu pre toga. U istom periodu ostvaren je operativni profit pre oporezivanja – EBITDA u visini od 63,03 miliona evra, ili 28,8% više nego u 2020, a u budžet Republike Srbije po osnovu poreza i dažbina uplaćeno je 126,7 miliona evra. Prethodna godina za Holding je bila najuspešnija od kako postoji, a 4. februara kompanija će obeležiti 31 godinu poslovanja i uspeha. I za ovu 2022. najavljuju se veliki planovi 730 miliona evra prihoda i investicije u nove projekte u svim oblastima u kojim posluje od agrara, e-komerca, distribucije, građevinarstva…\nRekordni rezultati u prošloj godini su ostavareni uz anagažovanje 4.500 zaposlenih. Završeni su veliki projekti – otvoren je šoping-mol u Nišu, butik hotel Inidigo u centru Beograda, završena pametna poslovna zgrada, a započeti su i novi poslovni poduhvati – rekonstrukcija Sava centra i pokrenuta je platforma za e-komerc Ananas.\nI za ovu godinu Delta Holding najavljuje nastavak velikih investicija u svim oblastima u kojima posluje.\nE-komerc platforma Ananas do 2025. regionalni lider i posao za 900 ljudi\nMarija Desivojević Cvetković, viši potpredsednik za strategiju i razvoj Delta Holdinga, rekla je da je 31 godina koliko kompanija postoji, i da ulaskom u četvrtu deceniju rada ostatju verni viziji i strategiji koju su postavili. Ključ je ideja da se u biznisu kreiraju nove kompanije kojima se maksimalno podiže vrednost, a u kojima su ljudi sa svojim znanjem na prvom mestu, naglasila je.\n“E-commerce platforma Ananas počeće uskoro sa radom. Trenutno je zaposleno 80 ljudi. Reč je o investiciji koja će ukupno koštati oko 100 miliona evra, a plan je da do 2025. zaposli 900 ljudi. Veliko ulaganje u tehnologiju i logistiku, kao i sopstveni najmoderniji distributivni centar omogućiće Ananasu da kupcima pruži superiornu isporuku, odnosno korisničko iskustvo kakvog nije bilo na ovim prostorima. To znači brzu isporuku, za dan a najkasnije sutra”, istakla je Marija Desivojević Cvetković.\nDelta Agrar je imao najveći udeo u prihodu Delta Holdinga od 42,3%\nSpecijalne antifrost vetrenjače\nKako je najavio Dejan Jeremić, viši potpredsednik Delta Holdinga i generalni direktor Delta Agrara, uprkos izazovima 2021. bila je odlična za poslovanje o čemu svedoči i rezultat – 42,3% prihoda Holdinga je ostvareno iz segmenta agrara. Prethodnu godinu obeležile su nestašice i poskupljenja mineralnih đubriva, ali su pravovremenim planiranjem obezbeđene dovoljne količine (30.000 tona). I na drugi izazov nedostatak kontejnerskih kapaciteta, s obzirom na to da su i veliki izvoznici širom sveta je rešen, zahvaljujući odličnoj saradnji.\nU Delta Agraru akcenat je na navodnjavanju, a površine pod povrćem i voćem su 100% pokriveni sistemima, postrni usevi 83%, semenski usevi 43%, dok merkantilni usevi 33%.\n“Na imanjima Delta Agrara planirano je podizanje specijalnih vetrenjača koje služe da sprečavaju smrzavanje voća usled prolećnih mrazeva. Antifrost vetrenjače proizvodi američka kompanija Orchard Rite, a Delta Agrar će istovremeno biti zastupnik za njihove proizvode za područje Srbije. Biće to prvi put u celom regionu da se primenjuje ovakva tehnologija u zaštiti zasada”, rekao je Dejan Jeremić.\n“Plan nam je da u ovoj godini ostvarimo 306,7 miliona evra prihoda, kao i 26,5 miliona evra EBITDA”, naglasio je Dejan Jeremić.\nI Kompanije Danubius, Juhor, Mioni i segment Fun&fit su zabeležile rast u poslovanju. Danubius ima učešće od 31,6% na tržištu, dok u segmentu brašna čak udeo od 45,2%.\nDelta Real Estate – plan ulaganja od 45 miliona evra u 2022.\nNova zgrada Delta Auta grupe\nDelta Real Estate planira ulaganje od 45 miliona evra, od čega najveći deo za rekonstrukciju Sava centra. Prema rečima Angeline Nekić, potpredsednika i generalnog direktora Delta Real Estate, Holding ima tri hotela u Beogradu i jedan u Ljubljani, a prošle godine je otvoren butik hotel Indigo u samom centru Beograda sa 46 soba.\n“Najmanje pogođeni pandemijskim uslovima rada i života su bili šoping molovi. Najviše investicija planiramo u rekonstrukciju Sava centra. Planiramo proširenje kapaciteta izgradnjom i loža”, istakla je Angelina Nekić.\nNova poslovna zgrada Delta Auta grupe na 15.000 kvadrata\nAleksandra Đurđević, potpredsednik Delta Holdinga i generalni direktor Delta Auto grupe, najavila je u ovoj godini izgradnju nove poslovne zgrade Delta Auta, koja će objediniti salone automobilskih i brendova motocikala BMW, Mini, Honda i KTM. Objekat će imati 15.000 kvadrata, biće dugačak 225 metara, a planirano ulaganje je 21 miliona evra.\n“Delta Auto grupa postoji 26 godina i pravo je vreme da imamo novu poslovnu zgradu Delta Auta grupe koja će se nalaziti dijagonalno od TC Delta sitija. Delta auto u prethodnoj godini imao rast prodaje od 15% sa 24.100 prodatih novih vozila. Prvi u regionu imaćemo novi koncept izložbenog salona za električna vozila u Galerija šoping molu, i u njemu ćemo predstavljati inovacije, prodaju vozila u virtuelnom okruženju”, kaže Aleksandra Đurđević.\nDelta transportni sistem – rast prihoda za pedeset odsto u 2021. u poređenju sa 2020.\nLazar Petrović, potpredsednik Delta Holdinga i generalni direktor Delta DMD, naglasio je da je kompanija nastavila ugovore sa dosadašnjim partnerima Ferrero za Srbiju i Crnu Goru, sa Tikveš su takođe produžili ugovor, BAT-om za Crnu Goru, a kao primer uspešne višedecenijske saradnje je Beiersdorf…\n“Delta transportni sistem je imao rast od 52% prihoda i ostvario je više od 65 miliona evra prihoda, a u situaciji kad nije mogao brodom da se obavlja prevoz robe to smo činili kamionima”, ukazao je Lazar Petrović.\nDruštvena odgovornost – nastavak projekta NAŠE SELO\nDelta Holding je društveno odogovorna kompanija koja ima tri velike zadužbine, a u planu je da se u ovoj godini nastavi projekat NAŠE SELO. Do sada je on bio realizovan u dva sela Dubočani i Mala Jasikova u blizini Zaječara, a plan je da u 2022. u projekat bude uključeno Bačko Novo Selo pored Bačke Palanke, kao i rad na digitalnom selu u saradnji sa Institutom BioSense na Mokrin projektu.\n“U ovoj godini Delta će nastaviti i proširiti projekat NAŠE SELO akciju koju je kompanija pokrenula 2018. godine sa ciljem da pomogne opstanak srpskog sela, modernizacijom poljoprivredne proizvodnje i organizacijom društvenog života u ovim naseljima. Do sada je akcija obuhvatila zaječarska sela Dubočane i Mala Jasikova, a sada se projektu priključuje Bačko Novo Selo, u opštini Bač”, rekla je Marija Desivojević Cvetković.\nŽiteljima ovog mesta biće ponuđena edukacija i kontinuirano savetovanje o tome kako treba da izgleda savremena i efikasna poljoprivreda. Dobiće priliku za beskamatne ili vrlo povoljne kredite kojima mogu da finansiraju svoju proizvodnju. Kroz projekat NAŠE SELO dobiće i podršku u organizaciji javnih i kulturnih aktivnosti i drugih oblika društvenog života na selu. Delta Holding će nastaviti investicije u ljude i znanje kroz programe Kompas za studente, Mladi lideri i Delta biznis inkubator za startape, koji će ove godine biti rebrendiran i dobiti naziv – D inkubator.\n“U skladu sa našom vizijom – znanje i ljudi su temelj”, naglasila je Marija Desivojević Cvetković, viši potpredsednik za razvoj i strategiju Delta Holdinga.\nTagoviDelta Agrar Delta Biznis Inkubator Delta DMD Delta Holding EBITDA Poslovanje 2021. godina Delta Real Estate Delta Auto grupa\nDELOITTE IZVEŠTAJ O ODRŽIVOSTI ZA 2022. Direktori kompanija zabrinuti zbog klimatskih promena


Vučić odbio „američki paket“ za Kosovo - Sputnjik Srbija\n04:03 24 Januar 2021\n10:34 03.06.2018 (osveženo 10:48 03.06.2018) Preuzmite kraći link\nPredsednik Srbije Aleksandar Vučić odbio je radni dokument u vezi sa rešavanjem kosovskog problema poznatiji kao „američki paket“.\nVučić je taj dokument ocenio nedostojnim pažnje i neprihvatljivim za našu zemlju, tako da sa njim nije ni hteo da upoznaje javnost, saznaju „Novosti“.\n„Postojanje ovog ’non pejpera‘, koji je nedavno neformalnim diplomatskim kanalima prosleđen na Andrićev venac, u subotu je potvrdio i zamenik premijera tzv. Kosova Enver Hodžaj, uzalud se nadajući da će Beograd prihvatiti taj papir kojim se od nas traži da praktično indirektno priznamo nezavisnost lažne države“, navodi beogradski list.\nKako se ističe, predstavnicima Kosova i Srbije su predstavljena četiri stuba za istorijski sporazum, a iz Prištine su stigli i glasovi da je rešenje otvorenih bilateralnih pitanja između dve zemlje međusobno priznanje, kao i da je to papir koji u rukama ima i Beograd.


Klizavi kolovozi, magla u kotlinama: U usjecima povećana opasnost od odrona - Istok\nKlizavi kolovozi, magla u kotlinama: U usjecima povećana opasnost od odrona\nNa većini puteva u Republici Srpskoj i Federaciji BiH saobraćaj se jutros odvija po mokrim i klizavim kolovozima, a kotlinama i duž riječnih tokova mjestimično ima magle.\nIz Auto-moto saveza (AMS) Republike Srpske skreću pažnju da je na dionicama u usjecima i pored kamenih kosina povećana opasnost od odrona, a na svim putnim pravcima savjetuju maksimalno opreznu vožnju, prilagođenu stanju i uslovima na putu.\nZbog radova izmijenjen je režim u odvijanju saobraćaja na dionici magistralnog puta Draksenić – Vrbaška u dužini 27,3 kilometara i dionici Kozarska Dubica -Draksenić – granica BiH/Hrvatske (Jasenovac) u dužini 16,5 kilometara.\nNa magistralnom putu Brčko – Bijeljina, zbog radova na dijelu koji prolazi pored rijeke Save, u rejonu Gredica i Sandića, od 7.00 do 17.00 časova saobraćaj se odvija usporeno uz povremene 15-minutne obustave.\nNa dionici magistralnog puta Brod na Drini – Šćepan Polje, u blizini graničnog prelaza “Hum”, zbog deminerskih radova u vremenu od 7.00 do 15.00 časova privremeno se obustavlja saobraćaj na 30 minuta, a 10 minuta traje propuštanje saobraćaja.\nNa dionicama magistralnog puta Crkvina – Modriča jedan i Šešlije – Johovac, kao i na dionici Ustiprača – Međeđa, u toku su radovi na rehabilitaciji kolovoza, zbog čega se saobraćaj odvija usporeno.\nZbog radova u tunelu “Kalovita brda”, na magistralnom putu LJubogošta – Pale izmijenjen je režim u odvijanju saobraćaja, kao i u tunelu “Čeljigovići” na putu Lapišnica – Ljubogošta i tunelu “Ugar” na dionici magistralnog puta Crna Rijeka – granica Republike Srpske (Ugar).\nIzmijenjen je saobraćaj i postavljena je privremena signalizacija na dionici magistralnog puta Kotor Varoš – Obodnik zbog izgradnje mini hidroelektrane.\nZbog rekonstrukcije dionice regionalnog puta Tedin Han – granica Republike Srpske/FBiH izmijenjen je režim odvijanja saobraćaja.\nZbog rekonstrukcije dionice regionalnog puta Jezero – Šipovo, saobraćaj se povremeno obustavlja u vremenu od 7.00 do 17.00 časova, po potrebi, u trajanju do jedan čas.\nSaobraćaj je zbog klizišta obustavljen na regionalnom putu Mrakovica – Gradiška, dionica Mrakovica – Podgradci, dok se zbog odrona, na dionici Kozarac – Mrakovica odvija naizmjenično, jednom trakom.\nZbog deminerskih radova na dionici magistralnog puta, na lokalitetu mjesta Vojkovići, u Ulici 2. Sarajevske brigade – Krupac /Ulica Ravnogorska/, u vremenu od 8.15 do 15.00 časova povremene su obustave saobraćaja, u intervalima 30 minuta obustave i 10 minuta propuštanja saobraćaja.\nZbog deminerskih radova na dionici magistralnog puta Brod – Odžak, u mjestu Klakar Donji, u vremenu od 8.00 do 15.00 časova radnim danima, povremene su obustave saobraćaja, u intervalima 30 minuta obustave i 10 minuta propuštanja saobraćaja, kao i na dionici regionalnog puta Derventa – Podnovlje, u mjestu Gornji Božinci.\nNa regionalnom putu Čajniče – Miljeno u mjestu Luke, zbog aktiviranja klizišta, saobraćaj se odvija oteženo, jednom saobraćajnom trakom, kao i na regionalnom putu Ukrina – Gornja Vijaka.\nNa putnim pravcima granica FBiH/Republike Srpske Stanić Rijeka – granični prelaz Brod, granica FBiH/Republike Srpske Ledenice – Crkvina – granični prelaz Šamac, granica FBiH/Republike Srpske Caparde – granični prelaz Karakaj i granica FBiH/Republike Srpske Stanić Rijeka – granica Republike Srpske/FBiH Karuše kreće se prevoz vangabaritnog tereta.\nNa snazi je zabrana sobraćaja za teretna vozila čija ukupna masa prelazi 12,5 tona na dionici regionalnog puta Polje – Podnovlje, zbog oštećenja kolovoza.\nU tunelu “Crnaja” na putu Konjic – Jablanica, zbog radova, saobraćaj se odvija jednom trakom naizmjeničnim propuštanjem vozila.\nNa putu Tuzla – Kalesija zbog radova u tunelu “Čaklovići” saobraćaj se obustavlja od 22.00 do 6.00 časova i preusmjerava na alternativni pravac preko Dubrava.\nSporije odvijanje saobraćaja zbog radova moguće je i na pravcima Donji Vakuf – Jajce, Topčić Polje – Žepče, Grude – LJubuški, Livno – Šuica i Hutovo – Stolac.\nDo danas granični prelazi Gabela – Gabela Polje jedan, Kozarska Dubica – Hrvatska Dubica, Vaganj – Bili Brig, Hadžin Potok – Bogovolja, Orahov Do – Slano i Duži – Imotica otvoreni su za putnički saobraćaj kao međunarodni granični prelazi.\nSutra toplije vrijeme, temperatura do 29 stepeni Celzijusovih\nU Republici Srpskoj i Federaciji BiH sutra se očekuje sunčano i toplije vreme, uz malu dnevnu oblačnost i temperaturu vazduha od 26 do 29 stepeni ... Read More\nOd posljednjeg izvještaja o epidemiološkoj situaciji u Republici Srpskoj, u posljednja 24 časa, izvršeno je testiranje 239 laboratorijskih uzoraka, a novi virus korona (SARS-CoV-2) potvrđen ... Read More\nNEWER POSTDanas je Miholjdan!\nOLDER POSTDvije osobe poginule, a dvije su povređene kada se letilica obrušila na kuće


EU bez komentara o isporuci oružja iz Hrvatske u Siriju\nEvropska komisija je danas u Briselu saopštila da ne može da komentariše izveštaj američkog dnevnika Njujork tajms da je iz Hrvatske stizalo oružje sirijskim pobunjenicima koji teže da obore vlast predsednika Bašara al Asada.\nJedan predstavnik za štampu Evropske komisije je rekao da u ovom trenutku nema informacije i ne može da se osvrne na taj izveštaj i time odgovorio na pitanje novinara kakav je stav Komisije u Briselu, imajući u vidu da Hrvatska treba da uđe u članstvo Evropske unije koja je uvela embargo na isporuke oružja Siriji.\nNa poslednjem sastanku šefova diplomatija EU, jedino je Velika Britanija tražila da se ovaj embargo ukine i da pobunjenicima protiv Al Asada doturi oružje, ali je velika većina članica EU to odbila, uz objašnjenje da tamo već ima previše oružja i da se mora tražiti političko, a ne rešenje oružjem za tešku krizu u Siriji.\nPrema pisanju američkog lista, veliku kupovinu pešadijskog oružja iz Hrvatske za potrebe sirijskih pobunjenika finansirala je Saudijska Arabija, a to oružje je stiglo u Siriju putem pošiljke preko Jordana još u decembru.\nOružje je bilo namenjeno, kako dalje piše Njujork Tajms, naoružanju grupa pobunjenika za koje zapad smatra da su nacionalisti, ali sekularni, a koji bi trebalo da naprave protivtežu pripadnicima ekstremnh islamističkih grupa, od kojih međunarodna zejednica strahuje i za koje se smatra da su bolje i više naoružani.\nNeki hrvatski mediji su ranije već pisali da su sirijskim pobunjenicima iz Hrvatske stigli raketni bacači M79, poznati pod imenom Osa i RPG-22, ručni bacači granata RBG-6 kao i bestrzajni top M60.


Gomila - Ivan Bačić\nAko vaš projekat ima mnoštvo etapa, i potrebno je da izbacite određeni broj proizvoda u seriji, mnogo je lakše raditi etapu po etapu, nego izbacivati proizvod po proizvod.\nNa primer, cilj kog smo Sanja i postavili na jutjubu je da objavimo 2 video snimka nedeljno, odnosno 8-10 snimaka mesečno, ali umesto da svake nedelje snimamo po dva videa, mi zapravo snimimo 10 videa u roku od 2-3 dana i onda ih objavljujemo svake nedelje.\nSnimanje videa ne zahteva samo uključivanje kamere i objavljivanje na jutjubu, već oni imaju znatno više etapa.\nInformativni, iliti edukatvini snimci za koje sam ja zadužen, podrazumevaju\nistraživanje, koje predstavlja najveći deo posla\nobjaviljivanje snimka na jutjubu\nI moj proces uvek ide tim redosledom. Odredim 5 tema na koje ću da snimim video, napišem pet scenaria, snimim pet videa, montiram i objavim.\nSamim tim, moj radni mesec je podeljen na:\nnedelju, do dve nedelje istraživanja i pisanja scenaria,\n1 dan snimanja,\nnedelja do dve nedelje montiranja.\nSamim tim, posao nije monoton, i uvek je nešto drugo na redu da se radi i bitno je uživati u svakoj etapi projekta, a one etape koje nam ne prijaju, proslediti onima koji to mogu da urade za nas, pod uslovom da možemo da ih platimo ili da nađemo nekog ko će to raditi za džabe.\nTakav pristup gomilanja posla je mnogo efikasniji nego ako bih svake nedelje morao da prolazim kroz sve etape stvaranja videa, jer bih tada morao da snimam 5 dana u toku meseca i bio bih pod mnogo većim pritiskom da završim sve u toku jedne nedelje.\nIsti slučaj je i sa Sanjinim receptima:\nSanja smisli 5 recepata\nTreba nam 2 dana da bismo snimili tih 5 recepata\ni meni u proseu treba 2 po receptu za montažu, odnosno 10 dana najviše\nKada bismo snimali svake nedelje recepte, dodali bismo još 5 dana u toku meseca samo za snimanje, što bi značilo da bismo proveli 10 dana snimajući i imao bih svega 20 dana za istraživanje, montažu, i pisanje scenaria.\nAko montaža videa nije zahtevna, nekada odradim čitav ciklus istraživanje, snimanje, montaža, objaviljivanje 10 videa, između 15 i 20 dana, a ostatak vremena u toku meseca mogu da posvetim pravljenju vlogova ili za neke druge projekte.


Muta nije razočaran: ''Ovo je najveći rezultat u istoriji Radničkog'' - Sportske.net\nMuta nije razočaran: ''Ovo je najveći rezultat u istoriji Radničkog''\nKragujevački Radnički nije uspeo da se plasira u osminu finala Evrokupa, ali je opšti utisak da se ekipa Miroslava Nikolića predstavila u pravom svetlu.\nZa Radnički je meč protiv Albe u Berlinu bio 'biti il' ne biti'', samo pobeda je vodila Kragujevčane u 16 najboljih ekipa Evrokupa, ali je domaći tim opravdao ulogu favorita i zaustavio srpskog predstavnika na korak od ostvarenja snova.\nIpak, posmatrajući igre Radničkog u svoh šest kola ove faze takmičenja, ekipa Miroslava Nikolića je pokazala svoj kvalitet i samo malo sreće, na primer protiv istog rivala u Kragujevcu, nedostajalo je Marinoviću i drugovima da prođu dalje.\nPosle svega, na oproštaju od Evrope, trener Radničkog ima razloga da bude ponosan na svoje igrače.\n''Najpre, iako napuštamo ovo takmičenje, čestitam svojoj ekipi na najboljem rezultatu u istoriji kluba. Bliži smo bili uspehu u prvoj utakmici u Kragujevcu, kada smo izgubili tek u produžetku.\nVečeras je, međutim, Alba igrala znatno čvršće, mnogo agresivnije u odbrani. Uprkos obezbeđenom plasmanu, nastupili su profesionalno. Odigrali su kao da je njima bila potrebna pobeda da bi obezbedili plasman u sledeći krug Evrokupa'', izjavio je Nikolić.


Prenos i transfer naziva domena | Dom domaćih domena\nTokom životnog ciklusa nekog internet domena dolazi i do potrebe za njegovim prenosom na drugog registranta ili transferom kod drugog ovlašćenog registra.\nPrenos registracije naziva domena na drugog registranta (promena registranta)\nPromena registranta može da se obavlja na osnovu:\nU slučaju kada se radi o zahtevu registranta, zahtev za promenu registranta dostavlja se RNIDS-u, posredstvom ovlašćenog registra (OR) kod kog je taj naziv domena registrovan. RNIDS obavlja prenos registracije naziva domena odmah, a najkasnije u roku od tri radna dana od prijema urednog zahteva, čime prethodni registrant raskida, a novi registrant stupa u ugovorni odnos sa RNIDS-om, prihvata Opšte uslove o registraciji naziva nacionalnih internet domena u celosti i stiče sva prava i obaveze prethodnog registranta koje proizlaze iz tog ugovornog odnosa.\nPromena registranta obavlja se u skladu sa Procedurama poslova registracije nacionalnih internet domena, po sledećoj proceduri:\nTrenutni i novi registrant identifikuju se OR-u. Trenutni registrant podnosi OR-u zahtev za promenu registranta domena, dok novi registrant dostavlja OR-u osnovne podatke kao kada se vrši nova registracija.\nOR proverava identitet trenutnog i novog registranta, kao i potpunost i ispravnost zahteva i dostavljenih podataka. Ako OR utvrdi da su zahtev ili podaci nepotpuni ili neispravni, vraća ih podnosiocu na ispravku. Ako zahtev odgovara pravilima, OR ispostavlja (pred)račun za uslugu prenosa registracije naziva domena između registranata.\nAko je zahtev potpun i ispravan, OR podnosi RNIDS-u zahtev za prenos registracije naziva domena, posredstvom Sistema za registraciju. Sistem automatski kreira autorizacioni kod za promenu registranta koji se, u formi hiper-linka, šalje e-poštom trenutnom i novom registrantu. Osim toga, trenutni registrant od Sistema dobija i popunjen obrazac saglasnosti za prenos domena na novog registranta.\nAko su saglasni sa promenom registranta, i trenutni i novi registrant odobravaju inicirane promene klikom na hiper-link iz prethodnog koraka. Ukoliko neki od registranata utvrdi da je zahtev netačan ili da nije validan, može da se obrati OR-u radi promene ili otkazivanja zahteva. Ako je sve u redu, trenutni registrant overava saglasnost svojeručnim ili elektronskim potpisom i dostavlja ga OR-u.\nAko dostavljena saglasnost uspešno prođe proveru potpunosti i ispravnosti, RNIDS usvaja zahtev za promenu registranta naziva domena i upisuje nove podatke u Zbirku podataka Registra. Od tog trenutka smatra se da je promena registranta uspešno obavljena. U suprotnom, zahtev za promenu registranta se odbija, a RNIDS upućuje trenutnog registranta, posredstvom OR-a, koje radnje treba da obavi pre podnošenja novog zahteva za promenu registranta.\nAko je promena registranta uspešno obavljena, OR šalje obaveštenje starom i trenutnom registrantu o uspešnoj promeni registranta naziva domena.\nTransfer naziva domena između ovlašćenih registara (promena OR-a)\nRegistrant ima pravo da promeni ovlašćenog registra (OR) za nazive domena koje je registrovao. Promena OR-a vrši se na osnovu zahteva registranta, primenom odgovarajućeg autorizacionog postupka koji je detaljno opisan u Procedurama poslova registracije nacionalnih internet domena, a u nastavku je njegova sažeta verzija.\nU prenosu naziva domena učestvuju registrant, OR kod koga je trenutno registrovan domen (trenutni OR), kao i OR kod koga poslovi registracije prelaze (novi OR). Prenos naziva domena kod drugog OR-a radi se u skladu sa sledećom procedurom:\nTrenutni OR utvrđuje identitet podnosioca zahteva, potpunost i ispravnost zahteva i saglasnosti. Ako OR utvrdi da su zahtev ili saglasnost nepotpuni ili neispravni, vraća ih podnosiocu na ispravku.\nAko je zahtev potpun i ispravan, trenutni OR podnosi RNIDS-u zahtev za prenos naziva domena, posredstvom Sistema za registraciju, koji automatski kreira autorizacioni kod za transfer naziva domena koji se e-poštom šalje administrativnom kontaktu, a trenutnom OR-u obaveštenje o poslatom autorizacionom kodu za transfer naziva domena.\nRNIDS, posredstvom Sistema za registraciju, šalje administrativnom kontaktu, novom i trenutnom OR-u informaciju o uspešno obavljenom prenosu naziva domena.\nUkoliko trenutni OR u roku od 7 dana ne obezbedi registrantu autorizacioni kod za transfer naziva domena, registrant treba da se obrati RNIDS-u, koji će da obavi transfer u skladu sa procedurom predviđenom za ovaj slučaj.


Toplana-Šabac postala prva mini solarna elektrana u Srbiji › Made-in-Germany.rs\nToplana-Šabac postala prva mini solarna elektrana u Srbiji\nŠabačka toplana je postala prvo javno-komunalno preduzeće u Srbiji koje je počelo da proizvodi električnu energiju iz obnovljivih izvora, saopšteno je iz Programa Ujedinjenih nacija za razvoj.\nObnovljiva energija proizvedena iz fotonaponskih centrala danas predstavlja investiciju dostupnu svim građanima, koji solarne panele mogu postavljati na krovove svojih kuća, ali i javnih objekata, a upravo to je uradila i Toplana-Šabac.\nPreko projekta Energetske zadruge “Sunčani krovovi Šabac”, na krovu poslovne zgrade toplane polovinom avgusta je instalirana mala solarna fotonaponska centrala jačine tri kilovata. Iz ove zadruge najavljuju da se radi o kampanji za grupno finansiranje u proširenje kapaciteta elektrane, što će uskoro biti realizovano sa dodatnih 17 kilovata instalisane snage.\nElektrična energija dobijena iz solarnih panela, koji se lako mogu instalirati na krovove različitih objekata, danas je dostupna svima koji su u mogućnosti da investiraju u obnovljive izvore energije, a donosi znatne uštede ukoliko se koristi za sopstvene potrebe.\nU Priboju proradila toplana na biomasu\nToplana na biomasu otvorena u Rekovcu\nDeset toplana u Srbiji prelazi na biomasu\nOd MiG na 30/08/2020 / AKTUELNO / Ostavite komentar\nU avione Lufthanze bez maski uz negativan korona-test\nNemačka produžava na dve godine dotacije za skraćeni rad


Konteov veliki preokret: Značaj slobodnih dana - Sportklub\nKonteov veliki preokret: Značaj slobodnih dana\nVladimir Novaković Autor:Vladimir Novaković31. okt. 201610:00 > 04. maj. 2022 14:14\nPobeda Čelsija u Sautemptonu od 2:0 nije izenađenje, prethodni tim koji je odneo tri boda sa Sent Meriza takođe je bio onaj iz zapadnog Londona, a Čelsi cele ove kalendarske godine mnogo bolje igra na strani nego kod kuće (9-5 u pobedama).\nMeđutim, taj meč samo je nastavak jedne impresivne serije kojoj je potrebno posvetiti nekoliko reči. Antonio Konte nije samo doneo svom timu četiri vezane pobede, već i nešto mnogo važnije: četiri meča bez primljenog gola u nizu. To se klubu koji drži sve ključne defanzivne rekorde Premijer lige nije desilo u ovoj deceniji, poslednji put su to uspeli još pre 74 meseca.\nDva ozbiljna debakla u duelima sa Liverpulom i Arsenalom, kada su ih rivali bukvalno ugasili tokom prvog poluvremena i rutinski pobedili, izazvala su pravu reakciju u Čelsiju. Dok neki njihovi rivali na neuspeh reaguju neadekvatno, Antonio Konte i njegovi fudbaleri izvukli su pouke i postavili sistem kako treba.\nKonte je iskoristio te poraze da izvrši takički preokret u formaciju sa tri igrača nazad, kako najviše voli da igra i kako je držao Juventus i Italiju u prethodnim sezonama. U skladu sa raspoloživim igračima njegov Čelsi igra 3-4-3, sa sedam prvenstveno defanzivnih igrača, što istovremeno učvrščuje odbranu i ostavlja talentovanim igračima napred prostor za rad.\nČesto ističem da sam veliki ljubitelj te formacije, još iz vremena Macarijevog Napolija, a nedavno sam široko o tome pisao u priči o Muslinovoj Srbiji, pa se neću baviti daljom elaboracijom u ovom tekstu (plus, čisto da nagovestim, vrlo brzo sledi specijal posvećen jednoj od Čelsijevih zvezda).\nZa trenera koji je došao u novu sredinu vrlo je bitno da što pre postavi stvari onako kako on misli da treba da funkcionišu, a u tom procesu vrlo je bitno da se postavi u okruženje koje mu je poznato i koje dobro razume. Konte je svoju zonu komfora pronašao u taktici, a istovremeno je otkrio ko od igrača kojima raspolaže može da ispuni njegove zahteve. Tako je neočekivano važnu ulogu dobio Viktor Mozes, dok su igrači od kojih se očekivalo da će kod Kontea činiti kičmu tima – Teri i Fabregas – lagano istisnuti sa bitnih pozicija.\nProšla sezona učinila je da mnogi ljubitelji fudbala, ali i stručnjaci, zaborave kakav tim ima Čelsi. Plavi su u sezoni 2013/14 izgubili trku utroje pod čudnim okolnostima, nakon što su oba direktna rivala tukli i kod kuće i na strani, a onda su u šampionatu koji je usledio titulu osvojili gotovo bez znoja (u tome je i ležao koren svih nevolja koje su usledile, no to je neka druga priča, a njen glavni akter ima mnogo aktuelnije probleme kojima ćemo se baviti ovih dana).\nTaj tim je godinama mudro sastavljan, popunjavan na svim pozicijama, sposoban da odgovori na više tipova izazova taktički, tehnički i fizički. Ovog leta pojačan je na adekvatan način na pozicijama koje su škripale.\nJednog dana ćemo saznati šta se sve događalo od leta 2015, ali za ovu priču i ovu sezonu to i nije bitno. Svi ključni igrači ponovo deluju sasvim spremno i posvećeno, a ekipa je ponovo dobila balans i to je dovoljno za vrlo legitimne šampionske ambicije, jer toliku pokrivenost i balans nema nijedan od konkurenata. Oni nisu najjači u ligi, ali nisu ni naročito daleko, a ekipe koje su na papiru snažnije, na terenu to apsolutno ne pokazuju.\nKao i obično, ni u ovom iskoraku londonskog tima nije sve u taktici. Veoma važan faktor u velikom Čelsijevom usponu tokom poslednjih mesec dana je vreme posvećeno treninzima. To je faktor koji mainstream mediji često zanemaruju, pa je dobra prilika da se mi ovde osvrnemo.\nU različitim delovima sezone timovima odgovaraju različiti tipovi obaveza. U uvodnih pet do osam nedelja, dok ekipa pokušava da što pre stigne od nule do stoprocentne spremnosti, idealno je igrati dvaput nedeljno, jer se na taj način podiže takmičarska forma i uigravaju linije. Zbog toga ne čudi što je tako brzo u ritam ove sezone ušao Mančester Siti, koji je u avgustu imao dve dodatne utakmice bez takmičarskog pritiska (posle 5:0 protiv Steaue u Bukureštu), a slično se godinama dešavalo Arsenalu, kada su bili pretplaćeni na četvrto mesto.\nMeđutim, kako vreme odmiče, raste značaj slobodnih dana. S jedne strane oni omogućavaju rekuperaciju, neophodnu posle napora kojima su izloženi fudbaleri u moderno doba (timski prosek prošle sezone u Premijer ligi je 110.2 km na 90 minuta).\nUgledni Rejmond Verhejen, stručnjak za periodizaciju treninga, utvrdio je analizom preko 27.000 utakmica u 10 sezona vrhunskog evropskog fudbala, da su tri dana pauze između dve utakmice neophodna da bi ekipa mogla da se nosi ravnopravno sa rivalom. Ako se jedan tim odmara dva dana, a drugi tri, šanse za pobedu onog prvog opadaju za 39 posto kod kuće i 42 posto na strani.\nSa druge strane manje mečeva omogućava ekipama da dodatno rade na treningu. To ima dvojak značaj, sa jedne strane više treninga pomaže da se reše problemi koji se pojave tokom sezone i razrade posebne situacije; sa druge strane ekipa paralelno radi na sopstvenoj taktici i negaciji protivničke.\nOvo poslednje je veoma važno, jer timovi koji igraju dvaput nedeljno moraju da biraju između rada na sopstvenoj igri i prilagođavanju narednim rivalima dvaput nedeljno, a preskakanje bilo kojeg od ta dva je štetno. Sa druge strane tim koji igra jedan meč nedeljno ima vremena da se bavi sobom, ali i da natenane spremi specijalna oružja za naredne rivale.\nPogled unazad na prethodne tri sezone Premijer lige jasno ukazuje na Liverpul u šampionatu 2013/14, a zatim i Lester iz 2015/16, kao dve ekipe koje su u velikoj meri iskoristile svoje dodatne dane za odmor i trening u odnosu na direktne rivale, baš kao što istorija Premijer lige obiluje primerima timova iz donjeg doma (od Midlzbroa 1997. do Vigana 2013. godine) koji se zaigraju u kupovima i zatrpaju svoj raspored, što ih na kraju otera u ispadanje iz lige.\nZnajući sve to nimalo ne čudi što u ovom trenutku daleko najbliže maksimalnoj formi deluju timovi Liverpula i Čelsija. Dok su njihovi rivali od prošle reprezentativne pauze igrali u bukvalno svakom terminu (svi učesnici evrokupova iz Engleske imaće po sedam mečeva u 23 dana), oni su već odradili jednu dodatnu dozu treninga i spremaju se za još jednu tokom ove nedelje.\nUnutar tog para Plavi imaju dodatnu prednost u odnosu na Crvene u tome što Konte bolje od Klopa odmerava količinu rada koju zahteva od svojih igrača tokom treninga i tokom meča, a to se kasnije očitava na listi povređenih, koju je Klop jednako popunjavao u Majncu i Dortmundu kao i sada u Liverpulu.\nČelsiju ide na ruku i poraz od Vest Hema u Liga kupu, jer im oslobađa tri potencijalna termina tokom zimskih meseci i jedan kada nastanu prolećne gužve. Naravno, nikakvo dodatno vreme za rad vam neće pomoći ako ne znate šta radite, ali je vrlo važno na vreme odrediti prioritete.\nKonte očigledno zna šta radi. Njegov tim je u dva vezana meča sa timovima iz gornje trećine lige bacao rivala na pod pravo sa centra i postavljao se u situaciju da napada iz kontre, što je već dugo omiljeni način rada kluba sa Stamford Bridža. Posed je predat, ali su putevi ka golu zatvoreni, rival sveden na samo jedan šut u okvir gola (a prosek im je bio preko 6), a napred stvoreno dovoljno situacija i za ubedljiviji trijumf. Zato je i logična Konteova izjava da je na južnoj obali Čelsi odigrao savršen meč. Sledećeg vikenda protiv Evertona Italijan će imati priliku da stavi pečat na fantastičan mesec svoje ekipe.\nAntonio ConteCesc FàbregasChelsea FCDiego CostaJohn TerryPremier LeagueVladimir Novaković


Verifikacija obaveze korišćenje goriva iz obnovljivih izvora za transport (RTFO) | SGS Srbija\nOdrživost Verifikacija obaveze korišćenje goriva iz obnovljivih izvora za transport (RTFO)\nTokom poslednjih godina, zakonodavstva i direktive o energiji širom sveta zahtevaju da goriva koja se koriste za transportna vozila sadrže sve veće količine biogoriva.\nU Ujedinjenom Kraljevstvu, Obaveza korišćenje goriva iz obnovljivih izvora za transport (RTFO) propisuje specificirani procenat goriva iz obnovljivih izvora u "drumskim gorivima". RTFO pomaže u usklađivanju UK sa direktivom evropske unije o obnovljivoj energiji, koja prikazuje ciljeve transportnog biogoriva za sve zemlje u EU.\nIsporučioci goriva za transport iz fosilnih izvora moraju da podnesu godišnji izveštaj o RTFO Agenciji za obnovljiva goriva na verifikaciju usaglašenosti. "Obavezni isporučioci" obuhvaćeni direktivom RTFO takođe moraju da podnesu izveštaj o održivosti i sadržaju ugljenika biogoriva koja oni uključuju.\nSGS sprovodi verifikaciju izveštaja o održivosti biogoriva. Stekli smo ugled u sveobuhvatnim proverama prema širokom spektru standarda i naši visokokvalifikovani ocenjivači rade sa vama da bi obezbedili da zadovoljite vaše RFA obaveze.\nKada se udružite sa SGS-om za vašu verifikaciju RTFO, koristićete naše široko iskustvo u proveravanju i verifikaciji. Pomoći ćemo vam da obezbedite usaglašenost sa UK obavezama za biogoriva, i time ćete pokazati vaše prihvatanje direktive i imaćete koristi od usaglašenosti. Kontaktirajte nas još danas da biste saznali kako SGS radi sa vama na obezbeđivanju usaglašenosti sa zahtevima RTFO.


Formirani operativni timovi za rješavanje problema paljenja guma i vanpijačne prodaje stoke - Volim Podgoricu\nPočetna/PG INFO/Aktuelno/Formirani operativni timovi za rješavanje problema paljenja guma i vanpijačne prodaje stoke\nZamjenica gradonačelnika dr Slađana Vujačić sastala se danas sa predstavnicima Direkcije za upravljanje otpadom Ministarstva održivog razvoja i turizma, Ekološke inspekcije, Veterinarske inspekcije, Centra bezbjednosti Podgorice, Komunalne inspekcije, Komunalne policije i Tržnica i pijaca u cilju rješavanja problema paljenja starih automobilskih guma i problema prodaje stoke van Stočne pijace.\nBudući da je paljenje starih automobilskih guma pojava koja je u prethodnom periodu posebno izražena, zaključeno je da je neophodno, kao kratkoročan odgovor na ovaj problem, napraviti operativni tim koji će se svakodnevno sistemski baviti ovom problematikom i suzbiti ovaj problem u mjeri u kojoj je to moguće. Tim će biti sastavljen od nadležnih prestavnika Ekološke inspekcije i Komunalne inspekcje, zatim pripadnika Uprave policije koji će biti zaduženi za legitimisanje i eventualno privođenje počinioca, Komunalna policija će dati svu neophodnu logističku pomoć, kako bi zajedničkim djelovanjem ovakvi postupci bili adekvatno kažnjeni.\nNa sastanku je, takođe, dogovoreno da se nadležne državne i gradske službe nastave sastajati na mjesečnom nivou, kako bi se došlo do trajnog rješenja ovog problema, kako kroz pronalaženje obezbijeđene lokacije za njihovo deponovanje, tako i kroz mogućnost izgradnje postrojenja za njihovu preradu, budući da se radi o sirovini koja je veoma gabaritna i zauzima veliki prostor. Predstavnici Direkcije za upravljanje otpadom istakli su i da je kroz izmjene Zakona uspostaven sistem proširene odgovornosti, koji obuhvata i proizvođače i uvoznike, što ide u prilog iznalaženju trajnog rješenja. Takođe, raspisivan tender za registrovane sakupljače otpadnih guma, na koji nije bilo zainteresovanih ponuđača, pa se trenutno radi na njegovoj reviziji i vršenju popisa lokacija.\nZa problem prodaje stoke van Stočne pijace takođe je formiran operativni tim koji će svakodnevno obilaziti ovu lokaciju, a kontorla će biti posebno izražena ponedjeljkom i četvrtkom. Tim će biti sastavljen od predstavnika Veterinarske inspekcije, Centra bezbijednosti Podgorice, Komunlane inspekcije, Komunalne policije i Tržnica i pijaca, a uspostaviće se i kontrolni punkt na Bioču koji će zaustavljati kamione radi utvrđivanja da li transportovana stoka ima svu neophodnu dokumentaciju za prodaju samo i isključivo u krugu Stočne pijace. Svaka prodaja van kruga pijace biće strogo sankcionisana, a nakon potpisivanja sporazuma između Glavnog grada i ovlašćenih uzgajivača stoke sa teritorije Podgorice, stvoriće se i neophodne pretpostavke za oduzimanje stoke i njihovo zbrinjavanje.\nKonstatujući da se radi o veoma kompleksnim problemima na čijem su rješavanju pomenute državne i gradske službe već tijesno sarađivale, prisutni su izrazili uvjerenje da će zajedničko djelovanje posredstvom rada operativnih timova suzbiti ove pojave u granici u kojoj je to moguće. Za koordinatora oba tima imenovan je načelnik Komunalne policije Goran Janković.\n,,Ban potvrdio navode Kneževića - Đukanovićevi žiranti su uključeni u "duvansku" aferu"


Nakon najave u ponedeljak da će se razgovori predstavnika vlada Makedonije i Kosova nastaviti kako bi se pronašlo rešenje za najnoviji problem između dve zemlje, asocijacija makedonskih transportera Makamtrans je počela blokadu na graničnom prelazu Blace u znak protesta zbog odluke kosovske vlade o zabrani uvoza makedonskih proizvoda.\nS obzirom na to da izgleda apsurdno da se trgovinski rat između Makedonije i Kosova i dalje razvija, a radi se o najbližim trgovinskim partnerima, poznavaoci stanja ne mogu objasniti situaciju, a da se ne osvrnu na učešće dnevno političke pozadine sa obe strane.\n"Svakako da je to deo razloga, jer drugo ne mogu videti. Političari vrše skretanje pažnje javnosti od većih problema. E sada, pitanje je kada se prave takve kalkulacije, da li se uzimaju u obzir i posledice", kaže politički analitičar Albert Musliu.\nKomunikolog Petar Arsovski ističe da nije jasno da li je to skretanje pažnje javnosti kako bi poseta Metjua Nimica, posrednika u makedonsko-grčkom sporu ostala u senci, ili je to zbog nekih drugih dnevno-politickih događaja.\n"Ali u svakom slučaju ostaje činjenica da javnost nema dovoljno informacija šta se tačno događa i dokle je taj proces i koji su razlozi u osnovi ovog trgovinskog rata", navodi on.\nEksperti smatraju da su to dnevne teme koje se žele sakriti od javnosti - lokalni izbori na Kosovu i poseta Nimica Makedoniji, ali mere koje su preduzete mogu samo izazvati revolt kod građana, a da ipak ne postignu željeno zamazivanje očiju građana.\nU Makedoniji živi veliki procenat Albanaca, a zbog njihove povezanosti sa Kosovom, mogu se očekivati i refleksije na unutrašnjoj političkoj sceni. Ne treba zaboraviti kakve su bile njihove reakcije kada se odugovlačilo sa odlukom o priznavanju nezavisnosti Kosova, ističu analitičari.


Ruski „Sojuzi“ više neće leteti sa evropskog kosmodroma - 19.03.2022, Sputnik Srbija\nRuski „Sojuzi“ više neće leteti sa evropskog kosmodroma\nLansirna rampa ruskih raketa „Sojuz“ na kosmodromu Kuru u Francuskoj Gvajani biće zatvorena, izjavio je generalni direktor „Roskosmosa“ Dmitrij Rogozin. 19.03.2022, Sputnik Srbija\nRogozin je objasnio da Rusiji nije potreban nepouzdani partner kao što je Evropska svemirska agencija koja se ponaša sumanuto.On je istakao da će kompanija One Web bankrotirati nakon što je „Roskosmos“ odbio da im obezbeđuje rakete. Sada neće moći da šalju svoje satelite ni sa Bajkonura, ni sa Kurua.Rogozin je saopštio da više neće biti nikakve komercijalne prodaje, pošto „Roskosmos“ ima dovoljno posla u interesu Rusije.Rusija je odustala da šalje satelite One Web u svemir nakon što britanska vlada nije želela da izađe iz sastava direktora kompanije, a sama satelitska kompanija nije dala garancije da ih neće koristiti u vojne svrhe.\nrusija, rusija – društvo, mks\n10:56 19.03.2022 (Osveženo: 11:00 19.03.2022)\n© Foto : Press-služba GK "Roskosmos" / Uđi u foto-galerijuPriprema za lansiranje rakete-nosača "Sojuz 2.1a" sa kosmodroma Bajkonur\n© Foto : Press-služba GK "Roskosmos"\nLansirna rampa ruskih raketa „Sojuz“ na kosmodromu Kuru u Francuskoj Gvajani biće zatvorena, izjavio je generalni direktor „Roskosmosa“ Dmitrij Rogozin.\n„Ona će biti konzervirana zauvek“, rekao je Rogozin tokom posete Raketno-svemirskom kompleksu „Progres“.\nRogozin je objasnio da Rusiji nije potreban nepouzdani partner kao što je Evropska svemirska agencija koja se ponaša sumanuto.\nOn je istakao da će kompanija One Web bankrotirati nakon što je „Roskosmos“ odbio da im obezbeđuje rakete. Sada neće moći da šalju svoje satelite ni sa Bajkonura, ni sa Kurua.\nRogozin je saopštio da više neće biti nikakve komercijalne prodaje, pošto „Roskosmos“ ima dovoljno posla u interesu Rusije.\nRusija je odustala da šalje satelite One Web u svemir nakon što britanska vlada nije želela da izađe iz sastava direktora kompanije, a sama satelitska kompanija nije dala garancije da ih neće koristiti u vojne svrhe.


Kup CG: Dečić čeka Sutjesku, Budućnost u Kotoru - Sportklub\nKup CG: Dečić čeka Sutjesku, Budućnost u Kotoru\nCrna Gora Autor:Igor Jagličić16. nov. 202015:33 > 15:36\nKomisija za takmičenje Fudbalskog saveza Crne Gore obavila je žreb za četvrtfinale Kupa Crne Gore, a u velikom derbiju, snage će odmeriti Dečić i Sutjeska.\nSutjeska je krenula sezonu miljama daleko od očekivanja, pa je nedavno trenera Dragana Radojičića, na klupi zamenio Miljan Radović. S duge strane, ekipe Dečića koja je prošle sezone izborila plasman u elitno društvo, u dosadašnjem delu sezone nije osetila gorčinu poraza, a odigrano je 13 rundi uz utakmice osmine finala Kupa.\nAktuelni šampion, ekipa Budućnosti koja je i dalje vlasnik trofeja u Kupu, jer prošle sezone zbog koronavirusa ovo takmičenje nije privedeno kraju, slovi za favorita protiv Bokelja u Kotoru.\nVeliku pažnju i mnogo uzbuđenja će privući dueli između Podgorice i Zete, ekipa koje ove sezone igraju veoma dobro, odnosno između Arsenala iz Tivta i Iskre. Ekipa iz Danilovgrada slovi za favorita, ali Tivćani ove sezone igraju izuzetno dobro i bore se za mesto koje vodi u elitno društvu.\nUtakmice četvrtfinala Kupa igraju se 25. novembra sa početkom u 13 časova. Kao i prethodna runda, i četvrtfinale će se igrati na jednu dobijenu utakmicu. U slučaju nerešenog epiloga, odmah će se pristupiti izvođenju penala.\nFK BudućnostFK Dečić TuziFK Sutjeska NikšićKup Crne Gore


Najuspešnija sezona u istoriji OC Jahorina - TU magazin\nNajuspešnija sezona u istoriji OC Jahorina\nNa Jahorini je postignut istorijski rezultat, ovogodišnja ski sezona je najbolja od osnivanja ovog zimskog centra\nSkijanje na Jahorini je zvanično završeno, a direktor Olimpijskog centra Јahorina Dejan Ljevnaić je istakao da je ova ski sezona najuspešnija u istoriji Јahorine. Na Jahorini je ove zime i proleća bilo više od 500.000 posetilaca, što je odličan rezultat.\nOvakav rezultat je i očekivan, imajući na umu ozbiljne investicione projekte koji su realizovani na Јahorini, kao što su najmoderniji sistem osnežavanja, uređenje ski-staza, novih liftova, osvetljenja i ostalih investicija.\nPrema parametrima koje pratimo možemo reći da je, uprkos mnogobrojnim izazovima, ova zimska sezona bila najuspešnija ikada realizovana na našoj planini. Najveću zahvalnost dugujem svim zaposlenim u Olimpijskom centru Jahorina koji su uložili maksimalne napore kako bi sve funkcionisalo besprekorno i u skladu sa epidemiološkim merama. Za 125 dana skijanja na našim stazama je skijalo više od 265.000 skijaša, napravljeno je 2.375.000 prolaza, a naš poslovni rezultat u odnosu na prethodnu zimu koja je bila najuspešnija po svim parametrima poboljšan je za 26%, istakao je Dejan Ljevnaić.\nPrethodni tekstJelo zbog kog vredi razbiti krčag\nSledeći tekstJoš jedna avio-kompanija najavljuje potpuni oporavak


Mesečni horoskop 31.05.2022. - 01.07.2022.\nOvo je mesec kada će Rakovi pokazati inicijativu i svoje liderske sposobnosti. Potrebno je da sada napravite odlučni iskorak i pokažete od čega ste sačinjeni. Nema više mesta oklevanju kada je karijera u pitanju, sada možete dalje ići samo uzlaznom putanjom. Bitno je da pokušate svoje planove da sprovedete iz senke prve dve-tri nedelje juna, dok stvari još uvek ne stoje potpuno čvrsto na svojim nogama. Nakon toga slobodno stupite u prvi plan i preuzmite vođstvo.\nPosao u ovom periodu od vas može zahtevati veću kreativnost u razmišljanju i navesti vas da mislite o metodama ili tehnologijama koje su vam do sada bile nepoznate. Iskoristite ekspertizu ljudi u koje imate poverenje i zatražite njihov savet. Pronađite ljude iz okruženja koji razmišljaju na sličan način kao vi i razmislite o udruživanju sa njima. Ništa vam više neće stajati na putu ka uspehu ako samo budete dovoljno hrabri da se bacite u akciju i preuzmete proračunati rizik.\nNa društvenom planu ovo je mesec kada ćete ostvarivati dobre kontakte, ali budite dodatno oprezni kada dodeljujete zadatak ili obavezu drugima. Neki od vaših saradnika ili prijatelja mogu biti deo neočekivanih dešavanja što im može poremetiti planove i rasuđivanje, što dalje može negativno uticati i na vas. Pomoć ili priliv finansija na koje ste računali mogu biti blokirani polovinom meseca, ali ovo nije ništa što nećete moći da rešite. Ne dozvolite da vam postignuti uspeh zamagli moć rasuđivanja.\nOvo je period kada će Lavovi želeti da putuju i istražuju svet. Bićete u stalnom kontaktu sa prijateljima ili porodicom iz inostranstva, a moguće je da će vam se javiti i osoba iz daleka koju dugo niste videli. Jun je period kada ćete želeti da se zabavite i ugodite sebi, posebno polovinom meseca. Vaše želje i snovi će u vama probuditi velike nade koje mogu dovesti do osećaja sreće, ali možda i razočarenja.\nStanje na polju karijere može biti malo komplikovanije. Ovo je period koji može biti ispunjen nepredvidljivim razvojem situacije na poslu koji će od vas zahtevati oštar um i brze reflekse. Moguće je da će firma za koju radite ili organizacija kojoj pripadate prolaziti kroz turbulentan period uzrokovan velikim promenama na globalnom nivou. Sve ovo može dovesti do promena u samoj strukturi organizacije, a možda i konflikta sa nadređenima.\nNa privatnom planu jun je mesec koji neće biti obeležen prevelikim oscilacijama. Lavovi koji su u dužoj vezi mogu obradovati partnera pravljenjem planova za letovanje, dok će slobodni pripadnici znaka imati veliku šansu da upoznaju osobu koja će zagolicati njihovu maštu prilikom nekog putovanja.\nKrajem meseca ćete verovatno želeti da se samo sklonite od svega i svakoga i otputujete negde van grada. Nećete želeti da budete sami, a u isto vreme biće vam naporno da provodite vreme sa drugima. Možete postići kompromis tako što ćete otputovati negde sa osobom koja se oseća slično kao vi i koja je željna uzbuđenja i avanture.\nMnoge Device su u proteklom periodu provele mnogo vremena i uložile mnogo truda na pripremu za neki problem koji se na kraju nije ni pojavio. Biti dobro pripremljen je odlična stvar, ali sada kada je najveća opasnost evidentno prošla vreme je da svoju energiju posvetite nečem produktivnijem.\nPovoljan je period da se ozbiljnije pozabavite pitanjem svoje karijere i kuda bi ona dalje mogla da vodi. Vreme je da nastavite tamo gde ste stali i osvežite repertoar poslovnih kontakata. Ako se u ovom periodu odlučite za dodatnu edukaciju koja može uključivati i putovanje na neki seminar ili radionicu, znajte da vas nebo u tome podržava.\nVrlo je verovatno da ćete doći u priliku da se ponovo povežete sa osobom koja je u nekom trenutku odigrala bitnu ulogu u vašem životu, ali ste se vremenom udaljili jedno od drugog. Sada je ta osoba u situaciji gde je više nezavisna nego ranije i može slobodnije da dela. Moguće je da ćete ostvariti odnos ili saradnju koja će biti prisnija nego ikada i ovo može dovesti do harmoničnog odnosa u kom jedno drugom potpomažete razvoj ideja.\nNa privatnom planu u junu možete razmišljati o proširenju ličnog prostora ili porodice, ali ovo neće proći bez ozbiljnijih izazova. Problemi mogu nastati ako suviše razvučete lični budžet bez dovoljno ostavljenih sredstava sa strane za slučaj nužde. Moguće je i da će pritisak na poslu ili projektu na kom radite početi da se odražava i na vaš lični život i porodicu ako na vreme ne budete postavili jasne granice i svima stavili do znanja šta je prihvatljivo ponašanje, a šta ne.\nVage će sebe u junu zateći na raskrću ideja i ideologija. Bićete u stalnom kontaktu sa ljudima koji, čini se, nemaju straha da preuzmu na sebe i najveće rizike. Njihov avanturistički duh će se svakako odraziti i na vas i navesti vas da se zapitate šta bi se desilo kada biste se i vi bar na jedan dan ponašali kao jedan od njih, bezbrižno srljajući u nepoznato.\nOno što vam je u proteklom periodu bilo glavni fokus naizgled je u potpunoj suprotnosti sa načinom razmišljanja ljudi iz vašeg okruženja. Dok su njima u glavi bile vratolomije i avantura, vi ste svoje vreme koristili da izgradite stabilnu finansijsku i emotivnu strukturu. Vaše ponašanje je mahom do sada bilo zaštitničko prema onome što ste stvorili i ne bi vas iznenadilo ako bi vam neko od bližnjih rekao da vodite finansije vrlo konzervativno. Vaša ideja vodilja je stabilnost i sigurnost, dok se drugi vode uzbuđenjem. Nikada niste želeli da budete zavisni od bilo koga i odlučno ste štitili svoju autonomiju.\nSve ovo može početi da se menja krajem meseca kada ćete biti spremni da malo po malo istražujete nove mogućnosti i otvarate se prema drugačijem pogledu na svet. Na ruku će vam ići i to što je ovaj period kao stvoren za putovanje udvoje, makar i do susedne zemlje. Postoji toliko stvari koje bi tek trebalo otkriti i toliko ljudi koje bi bilo lepo upoznati. Do kraja meseca promene u vašem razmišljanju će postati vidljive i drugima i tada ćete znati da ste spremni da se i vi priključite novim avanturama.\nJun mnogim Škorpijama donosi neverovatnu energičnost i želju za akcijom. Jedna od prvih stvari kojih ćete se prihvatiti će verovatno biti promena režima ishrane i treninga. Postajaćete svesniji potrebe da svoje zdravlje i telo dovedete u savršeni balans i harmoniju sa prirodom.\nOvo je idealan period da započnete sa treninzima u nekoj novoj disciplini, koja bi idealno trebalo da uključuje element avanture i takmičenja. Nije neophodno da se odmah bacite u ring sa profesionalcima, ali zdrava doza kompetitivnosti će vam izuzetno prijati. Sve ovo će početi da se odražava i na vaš poslovni život, gde će saradnici vrlo brzo početi da primećuju vašu novopronađenu energičnost i odlučnost.\nVrlo brzo ćete se naći u situaciji i da prikažete svoje liderske sposobnosti. U ovom periodu možete očekivati proširenje poslovanja i veći broj obaveza. Imaćete želju da pomažete drugima, ali samo ako je to po vašim uslovima.\nNa ljubavnom planu jun će biti obeležen oscilacijama. Partner zna tačno šta želi, ali to neće uvek biti u skladu sa vašim željama i potrebama. Dok on vuče na jednu, a vi na drugu stranu, njegovo ponašanje vam može delovati tvrdoglavo ili čak detinjasto.\nKrajem meseca stvari će stajati mnogo bolje i pojaviće se veća doza fleksibilnosti sa obe strane. Ponovo će se probuditi uzbuđenje i želja za zajedničkim istraživanjem. Najbitnije će biti da iskreno komunicirate jedno sa drugim o stvarima koje obično prećutite. Ovo je vreme kada na videlo mogu izbiti i mnoge tajne koje su vam do sada bile van domašaja.\nJun će u većini pripadnika ovog znaka probuditi želju za avanturom i nezavisnošću. Bićete u stalnoj potrazi za novim iskustvima i izazovima. Ovo je idealan period za putovanja i istraživanja svake vrste, kako samostalno, tako i u dvoje. Imaćete i snažnu želju za takmičenjem, pa je ovo pogodno vreme i za sport i društvene igre.\nNa ljubavnom planu ovo je mesec koji je prvenstveno podređen vezama. Slobodni Strelčevi će biti spremni na izazov i u konstantnoj potrazi za osobom koja će biti dovoljno hrabra da se upusti u avanturu sa njima. Osoba sa kojom ste ostvarili inicijalni kontakt prošlog meseca koji nije u startu poprimio jasnu formu sada može prerasti u nešto mnogo ozbiljnije, a možda i u dugoročnu vezu.\nIdealan period da odnos sa partnerom pokušate da podignete na viši nivo biće oko polovine meseca, kada je najveća šansa da se sve kockice slože sa drugom stranom. Neko ko vam je bio potpuno van misli i vidokruga može odigrati bitnu ulogu u događajima koji će se odigrati u ovom periodu.\nKrajem meseca Strelčevima će sve biti u znaku ljubavi, partnerstva i prijateljstva. Iskoristite predstojeći period da otputujete negde sa voljenom osobom i zajedno krenete u nove avanture. I partner i vi ćete biti željni odmora i bega od svakodnevnih obaveza, a najlepše od svega je što zaista nećete imati dovoljno bitan izgovor da sebi malo i ne udovoljite. Samo vi znate koliko ste zaslužili da na neko vreme ne razmišljate o poslu i obavezama i da se jednostavno prepustite uživanju i zabavi. Sve je lepše kada se radi udvoje.\nPočetak meseca će za mnoge pripadnike ovog znaka označiti početak novog poglavlja u njihovim životima. Proteklih meseci ste imali period rasta i razvoja i sada je vreme da zastane i konsolidujete svoje pozicije. Preispitajte dobro svoj finansijski plan, kao i ljude sa kojima sarađujete. Pokušajte da uvidite šta je to što ste možda propustili da uradite i gde su slabe tačke projekta na kom radite.\nJun i sledećih nekoliko meseci mogu učiniti da se osetite kao da putujete na autopilotu i da se mnogo toga u vašem životu ne dešava. Ako pomislite da ne idete nikuda, to je zbog toga što ste već na pravom mestu. Opustite se i posvetite svoje vreme i energiju osnaživanju pozicije u kojoj se nalazite.\nMoguće je da ćete doći u situaciju da ćete morati da povedete više računa o troškovima i finansijama. Porodica i prijatelji će vas navoditi da trošite novac udovoljavajući i sebi i drugima. Ovo trenutno nije poželjno - striktno unapred odredite budžet i pridržavajte ga se. Ovakva situacija se verovatno neće dopasti partneru i porodici, ali neophodno je da budete istrajni. Sve ovo naravno ne znači da bi trebalo da se zatvorite u kuću i ne izlazite iz nje, naprotiv, dovoljno je da budete razumni i uporni.\nNa poslu jun Jarčevima obećava uspeh. Ovo je produktivno vreme za odnose sa saradnicima i od kolega možete očekivati mnoštvo dobrih ideja i saveta. Sve će se kretati u smeru bolje komunikacije, marketinga i bliskog kontakta sa drugima. Stvari će funkcionisati skladno i ovo će se vremenom izuzetno pozitivno odraziti i na vaše finansije.\nU proteklih nekoliko meseci Vodolije su postigle mnogo i stigle daleko. Sada je vreme da se odmaknete nekoliko koraka i dobro sagledate celu situaciju. Zapitajte se šta je ono što ste mogli da uradite bolje ili drugačije, a šta je ono čime ste zadovoljni. Stvari sada funkcionišu dobro i trebalo bi da budete zadovoljni postignutim. Dovoljno je da s vremena na vreme napravite manje korekcije i stvari će nastaviti da se kreću u željenom smeru.\nOvog meseca ljudi iz vašeg neposrednog okruženja konačno će biti u mogućnosti da uživaju u plodovima svog rada, a ovo uključuje i vas. U ovom momentu bilo bi kontraproduktivno pokušati neku veću promenu i zato se bar malo opustite i odvojite vreme za sebe.\nNa privatnom planu mogući su izazovi i ovo će najverovatnije biti povezano sa najužom porodicom. Moguće je da odnos između poslovne i privatne sfere nije u potpunosti izbalansiran i ovo može dovesti do nerazumevanja ili osećaja zapostavljenosti od strane nekoga od ukućana. Pokušajte da sagledate koje su to potrebe voljene osobe koje možda nisu u potpunosti zadovoljene i u kakvom su one odnosu sa vašim ličnim potrebama. Vrlo je moguće da je u pitanju sitnica koja je do sada prošla neprimećeno, ali ovakve stvari umeju vremenom da postanu mnogo ozbiljnije ako im se ne prida zaslužena pažnja. Do kraja meseca stvari će se skoro u potpunosti izbalansirati.\nJun je povoljan period i za veze i prijateljstva, a ovo je ujedno i odličan momenat da proširite svoj socijalni krug. Gde god da ste i sa kim god da provodite vreme nemojte zaboraviti i da se dobro zabavite.\nU proteklom periodu u vašem životu su se pojavile brige koje se prvenstveno tiču mogućih problema u komunikaciji sa bliskom osobom. Iako ste utrošili vreme i napor da se pripremite na moguću krizu, biće vam izuzetno drago kada uvidite da su se potencijalni problemi razrešili pre nego što su uspeli da prerastu u nešto ozbiljnije. Sitne razmirice sa ljudima koje srećete na dnevnoj bazi jesu moguće, ali trenutno ste toliko zaokupljeni sopstvenim planovima da im neće pridavati mnogo značaja.\nCeo jun će za vas biti izuzetno dinamičan period u kom ćete naizgled imati beskonačan izvor energije da uradite šta god vam je volja. Ova energičnost će vas navesti da potražite nove izazove koji mogu uključivati i neku vrstu takmičenja ili nadmetanja. U ovom periodu možete se odlučiti da započnete neki novi projekat ili poslovni poduhvat koji sa sobom mogu nositi nezanemarljiv finansijski rizik. Prošlo je vreme za planiranje i pripremu i sada je momenat da delate.\nNa ljubavnom planu ovo je vrlo pogodan period i za slobodne Ribe i za one koje su u dužoj vezi ili braku. Povezanost sa nekom osobom koju ste inicirali prošlog meseca ima potencijal da sada preraste u nešto ozbiljnije. Situacija se kod vas u nekoj meri promenila, što menja i postavku sa drugom osobom.\nNa neki način doživeli ste preobražaj i prešli iz blage letargije u raspoloženje koje konstantno vuče ka akciji. Druga polovinma meseca je idealan period za provođenje vremena sa porodicom i najbližim prijateljima i ako odlučite da utrošite nešto novca kako bi se svi osetili lepo, znajte da je ovo sasvim dobra ideja.


Gradonačelnik sa najstarijim sugrađanima: Od sutra povoljniji javni prevoz za sve penzionere | Banjaluka.net\nGradonačelnik sa najstarijim sugrađanima: Od sutra povoljniji javni prevoz za sve penzionere\nPodjelom mjesečnih karata najstarijim sugrađanima, gradonačelnik Draško Stanivuković simbolično je najavio olakšice Grada za ovu populaciju koja od sutra ima povoljniji javni prevoz.\n-Svi penzioneri iz Banje Luke od sutra mogu da kupe mjesečnu kartu za javni prevoz sa popustom od 20 odsto – poručio je gradonačelnik.\nNajavljujući ovu politiku Grada kao društveno odgovornog prema svakom čovjeku, gradonačelnik je lično od sebe penzionerima koji su danas bili na kiosku za kupovinu karata u centru grada – kupio jedinstvenu mjesečnu kartu kao uvod u ono što je plan da bude realizovano za godinu i po, dvije – besplatan prevoz za najstarije sugrađane.\nKako je naglasio, povoljniji javni prevoz nije jedina olakšica koje će ova jedna od najranjivijih kategorija stanovništva imati do kraja godine.\n-U novembru očekujemo jednu značajnu ozbiljnu mjeru za sve penzionere sa minimalnom penzijom, koja će biti finansirana iz ostvarenih ušteda – kazao je on.\nPrema njegovim riječima, upravo to i jeste cilj ušteda koje se prave u Gradskoj upravi – da ih osjete sugrađani na svom budžetu, kako u slučaju besplatnih udžbenika tako i u slučaju olakšica za penzionere.\nOvom prilikom, on je izrazio zadovoljstvo što je preslikan model Grada o besplatnim udžbenicima za osnovce jer je Vlada Republike Srpske danas najavila da će obezbijediti besplatne udžbenike za treće i četvrte razrede u Republici Srpskoj.\nPredsjednik Sindikata penzionera grada Banje Luke Milan Krajinović kazao je da povoljniji prevoz dokaz da neko misli i na penzionere, te veliki pomak i korak ka tome da gradski prevoz za tu populaciju bude besplatan.\nZahvalio je Gradu Banjoj Luci na ovoj podršci, navodeći da u našem gradu ima oko 40.000 penzionera.\nSavjetnik za ekonomske i međunarodne projekte Bojan Kresojević naglasio je da je nova gradska administracija na službenim automobila došla do uštede od 150.000 KM i taj novac preusmjerila u povoljniji prevoz za penzionere.\n-To je prvi korak prema viziji koju želimo ostvariti, a to je besplatan prevoz za godinu, dvije, ali i generalno da javni prevoz podignemo na značajno viši nivo i na taj način postignemo višestruke koristi za grad. One se ogledaju u boljim uslovima za putnike, zaštitu životnu sredinu i drugo – zaključio je Kresojević.


Srbija na šest mjeseci prekida vojne vježbe i aktivnosti sa svim partnerima\nočuvanje vojne neutralnosti\nMinistar odbrane u Vladi Srbije, Aleksandar Vulin, izjavio je da se ta zemlja nalazi pod "strašnim i nezasluženim pritiskom" Evropske unije\n7471 pregleda\t9 komentar(a)\nMinistarstvo odbrane Srbije saopštilo je da je Vlada Srbije donijela odluku da u narednih šest mjeseci prekine sve vojne vježbe i sve vojne aktivnosti sa svim partnerima radi očuvanja pozicije vojne neutralnosti.\nPoslije današnje sjednice Vlade, ministar odbrane u Vladi Srbije, Aleksandar Vulin, izjavio je da se Srbija nalazi pod "strašnim i nezasluženim pritiskom" Evropske unije, navelo je Ministarstvo.\nVulin je rekao da se od Srbije "traži da napusti planirane vojne vježbe sa Bjelorusijom, po cijenu napuštanja evropske budućnosti i po cijenu još većih pritisaka na njenu politiku, ali i srpski narod na Kosovu i Metohiji i Republici Srpskoj".\n"Pritisci koji nemaju nikakvog smisla i nisu utemeljeni u našim odlukama ili našim postupcima, pa čak ni u realnosti, rezultat su histerije koja određuje političke odluke i pravce velikih i moćnih zemalja", kazao je Vulin.\nOn je rekao i da je Srbija odlukom Skupštine vojno neutralna zemlja, navodi se u saopštenju.\n"Da bi sačuvali poziciju vojne neutralnosti, izbjegli ili bar umanjili posljedice pojačanih napada na našu zemlju, našu politiku i našu ekonomiju, Vlada Srbije je na današnjoj sjednici donijela odluku da se u narednih šest mjeseci prekine sa svim vojnima vježbama i svim aktivnostima sa svim partnerima, bez razlike", kazao je Vulin.\nDodao je da Srbija u narednom periodu "neće učestvovati u bilo kakvim vježbama ili vojnim aktivnostima ni sa NATO ni sa ODKB, ni sa Rusijom ni sa SAD, ni sa Kinom, ni sa Evropskom unijom, ni sa Istokom ni sa Zapadom".\n"Naše učešće u mirovnim operacijama biće posebno razmotreno i prema potrebi suspendovano", naveo je Vulin.\nOn je rekao da je proces opremanja i jačanja Vojske Srbije neće biti zaustavljen i da će ona raditi na povećanju borbene gotovosti "više i upornije nego ikada".\n"Ovo je jedini način da sačuvamo vojnu neutralnost i ova bolna odluka nas obavezuje da se oslonimo samo na sebe i samo na svoju snagu, naglasio je Vulin, završavajući izjavu porukom: Živjela Vojska Srbije, Živjela Srbija", stoji u saopštenju.\nPrethodno je bjelorusko ministarstvo odbrane saopštilo da će pripadnici Vojske Srbije učestvovati u drugoj polovini septembra u Bjelorusiji u vojnoj vježbi sa pripadnicima vojske domaćina i Rusije.\nAleksandar VulinVojska SrbijeSrbija\n03.12. 06:15 h\t13831


Malta zatražila od zemalja EU pomoć zbog migranata - Index.ba\nMalta zatražila od zemalja EU pomoć zbog migranata\nJoseph Muscat, premijer Malte, tvrdi da njegova zemlja radi na rješavanju slučaja njemačkog spasilačkog broda, koji je zaglavio u međunarodnim vodama, na kojem se nalaze 234 migranta, prenosi Anadolu Agency (AA).\nU saopštenju objavljenom u utorak Muscat kaže da je cilj Malte da “spriječi eskalaciju humanitarne krize“, tako što će podijeliti odgovornost sa kolegama iz drugih zemalja članica EU. U izjavi nije kazao da li će Malta dozvoliti brodu sa migrantima da pristane u njihovoj zemlji.\nNo, u saopštenju se navodi kako Malta planira da pokrene istragu protiv kapetana broda Lifeline, koji pripada njemačkoj nevladinoj organizaciji, jer je ignorisao instrukcije.\nBrod je već nekoliko dana zaglavljen u međunarodnim vodama, jer je populistički italijanski ministar unutrašnjih poslova odbio da dozvoli pristup luci, čime je ponovljen slučaj broda Aquiarius kojem je zabranjen ulazak u Italiju i Maltu, pa je morao da pristane u 1.500 kilometara udaljenoj Španiji.\nPrethodni članakU Sarajevu oblačnih 16, na Sibiru sunčana 33 stepena\nNaredni članakPostavljanje termo fasada na stambene zgrade u Centru


Dodik: Neću potpisati dokument o kvalifikaciji događaja u Ukrajini - 12.06.2022, Sputnik Srbija\nČlan Predsedništva Bosne i Hercegovine i lider SNSD, koji večeras učestvuje na sastanku lidera parlamentarnih stranaka BiH sa predsednikom Evropskog saveta... 12.06.2022, Sputnik Srbija\nDodik je na Tviteru istakao da su za „sve političare iz Srpske obavezujući samo zaključci Narodne skupštine Republike Srpske, koji kažu da ostajemo neutralni“.Srpski član Predsedništva BiH napisao je na Tviteru da je visokom predstavniku EU za spoljne poslove i bezbednosnu politiku Žozepu Borelju tokom razgovora u Briselu preneo da je Republika Srpska opredeljena za mir i evropski put, ali i da je „naš zadatak da donosimo odluke koje neće ugroziti interes našeg naroda“.Sastanak lidera parlamentarnih stranaka u BiH sa Mišelom još je u toku, prenosi RTRS.Pojedini mediji u BiH su objavili dokument za koji navode da je politički sporazum, a koji se, između ostalog, dotiče i odnosa BiH prema rusko-ukrajinskom sukobu.Dodik je pred početak sastanka rekao da je sve u vezi sa sastankom mistično, kao i u vezi sa dokumentom o kojem se govori, ali da je ovo prilika da svi sednu za isti sto i razgovaraju.\nČlan Predsedništva Bosne i Hercegovine i lider SNSD, koji večeras učestvuje na sastanku lidera parlamentarnih stranaka BiH sa predsednikom Evropskog saveta Šarlom Mišelom u Briselu, izjavio je da neće dozvoliti da se potpiše bilo kakav politički dokument u kojem se na bilo koji način kvalifikuju događaji u Ukrajini.\nDodik je na Tviteru istakao da su za „sve političare iz Srpske obavezujući samo zaključci Narodne skupštine Republike Srpske, koji kažu da ostajemo neutralni“.\nNeću dozvoliti da se potpiše bilo kakav politički dokument u kome se na bilo koji način kvalifikuju sukobi u Ukrajini. Za sve političare iz Srpske obavezujući su samo zaključci Narodne skupštine Republike Srpske, koji kažu da ostajemo neutralni.\nSrpski član Predsedništva BiH napisao je na Tviteru da je visokom predstavniku EU za spoljne poslove i bezbednosnu politiku Žozepu Borelju tokom razgovora u Briselu preneo da je Republika Srpska opredeljena za mir i evropski put, ali i da je „naš zadatak da donosimo odluke koje neće ugroziti interes našeg naroda“.\nU otvorenom razgovoru sa @JosepBorrellF poručio sam da je Srpska opredijeljena za mir i evropski put, ali i da je naš zadatak da donosimo odluke koje neće ugroziti interes našeg naroda. pic.twitter.com/l7fZOFkqLB\nSastanak lidera parlamentarnih stranaka u BiH sa Mišelom još je u toku, prenosi RTRS.\nPojedini mediji u BiH su objavili dokument za koji navode da je politički sporazum, a koji se, između ostalog, dotiče i odnosa BiH prema rusko-ukrajinskom sukobu.\nDodik je pred početak sastanka rekao da je sve u vezi sa sastankom mistično, kao i u vezi sa dokumentom o kojem se govori, ali da je ovo prilika da svi sednu za isti sto i razgovaraju.\nDodik uoči sastanka sa predsednikom Evropskog saveta: Ne prihvatamo kvalifikaciju sukoba u Ukrajini